НАТО Киевга эски қуролларини сотмоқда: уруш ҳаммасини кечирадими - 21.04.2022, Sputnik Ўзбекистон\nНАТО Киевга эски қуролларини сотмоқда: уруш ҳаммасини кечирадими\nЭскирган қуролларни Киев режимига қиммат нархларда оммавий етказиб бериш - НАТОнинг Европа мамлакатларига ўз армиясини тезроқ янгилашга имкон беради. 21.04.2022, Sputnik Ўзбекистон\nАҚШнинг ҳарбий-саноат комплекси янги буюртмалардан катта даромад топади. Украина коллектив Ғарбнинг “шукуҳли лаҳзалари” учун ўн йиллаб товон тўлашига тўғри келади. Ахир ленд-лиз совға эмас, у – кредит дегани. Жуда хатарли бизнес.АҚШ ва НАТО Украинадаги тўқнашувларнинг кучайиши ва узоқ давом этиши учун пул тикмоқда. Вашингтоннинг Киев режимига янги 800 миллион долларлик ҳарбий ёрдам пакети билан таъминлаш режалари (бир ҳафта аввал бўлгани каби), Пентагоннинг иттифоқчилар қуролли кучларига қирувчи самолётлар ўтказилиши ҳақидаги баёноти ва Германия канцлерининг Россияни Украинада ғалаба қозонишини олдини олишга чақириғи буни тасдиқлайди...20 апрель ҳолатига кўра, Россия Ҳаво ҳужуми мудофаа тизимлари Киев режимининг 140 та самолётини йўқ қилди. Украина осмонида Украина Қуролли Кучларининг 10 та меъёрдан юқори қирувчи ва ҳужумчи самолётларининг пайдо бўлишини фақат Шарқий Европа мамлакатларининг етказиб бериши билан изоҳлаш мумкин. Эҳтимол, аэродромлар ва учувчилар ҳам украиналик эмас.Шу билан бирга Румыния Украинага 30 йилдан ортиқ ишлатиб келинган 10-12 та МиГ-21 Lancer эски қирувчиларни сотадиган бўлди. Аввалроқ Болгария, Польша ва Словакия Украина Қуролли Кучларига 70 та Миг-29 қирувчилари ва совет даврида ишлаб чиқарилган Су-25 штурмовикларини ўзига фойдали нархда сотмоқчи бўлди. Бу учун АҚШ иттифоқчиларига ўз Ҳарбий-ҳаво кучларидан фойдаланишдан чиқарилган анчайин замонавий F-16 самолетларини етказишни ваъда қилди.Киев режимини қурол-яроғ билан таъминлаш орқали НАТОнинг алоҳида давлатлари ҳақиқатда Россия билан қуролли можаро иштирокчисига айланмоқда ва таваккал қилмоқда."Алвидо, қурол"Украинага қурол-яроғ етказилишининг оқими сифат ва қувватдан сон устун бўлаётганини аниқ кўрсатяпти. “Ҳамкорлар” сақлаш ва ишлатиш муддати ўтиб бўлган қурол ва ўқ-дориларни етказиб беряпти. Технологик даража ҳам бир нави.Bloomberg агентлиги етказиб бериш тамойилларини Германия мисолида тушунтирди. Германия нисбатан замонавий танкларни Шарқий Европа мамлакатларига ўтказаётган бўлса, Киев режимига Совет давридаги зирҳли транспорт воситаларини юбормоқда. Бундан ташқари, Чехия Украина Қуролли Кучларининг шикастланган зирҳли транспорт воситаларини Czechoslovak Group корхонасида таъмирлаб беришга рози бўлди. Албатта, схема бўйича: товар - пул.Киев режимининг узоқ жўзилган жон талвасаси НАТОнинг Европа мамлакатларига эски қуроллардан тезроқ халос бўлишга имкон берса, Пентагон эскирган ҳарбий техникаларнинг утилизициясидан тежаб қолади, АҚШнинг ҳарбий-саноат комплекси янги буюртмалардан анча катта даромат топади. Киев НАТОнинг берган “ёрдами” ва АҚШ ленд-лизи ҳақини ўн йиллаб тўлайди (агар Украина давлатчилигини сақлаб қолса)Пентагон 19 апрель куни Украинага зарба берувчи самолетлар ва эҳтиёт қисмлари жўнатилганини маълум қилди. Словакия ҳукумати техник ҳолатининг қониқарсиз эканига қарамай, Украинага 11 та МиГ-29АС қирувчиларини етказиб беришни муҳокама қилди. Румыния Украинага “абадий” МиГ-21 Lancer қирувчиларини сотмоқчи. Украина Ҳаво мудофааси хато қилиб мана шундай самолетнинг биттасини уриб туширган ва Sputnik бу можароларнинг тафсилотларини таҳлил қилган эди.Киев режими қуролларнинг ғарбча намуналаридан ҳам олмоқда ва уларни яқиндан кўриб чиқиш керак. Масалан, британияликлар Украина Қуролли Кучларини 1980- йилларнинг охирида FV4333 Stormer изли зирҳли транспорт воситаси асосида яратилган Starstreak (Stormer Air Defence) зенит-ракета комплекслари билан кучайтирмоқчи.Ҳаво нишонларини йўқ қилишнинг узоқлиги (учта вольфрам таёқчаси кўринишидаги жанговар каллак) - 300 дан 6000 м гача, 5000 м гача баландликда - жанговар шароитларда синовдан ўтказилмаган. Тахминларга кўра, РЛС ESD RA-20S радарлари Stormerга душман қирувчисини 7000 м масофада кузатиб боришга имкон беради (электр-оптик тизим ёрдамида йўл-йўриқ кўрсатиш).Ракеталар старти нишондан 6000м гача, учрашув нуқтаси - 4000 м масофада (қирувчи-бомбардимончилар бу қадар паст учмайди) мумкин. Аслида, Stormer Air Defence - бу ПЗРК Stingerнинг зирҳли муқобилидир. Экипаж рус зирҳли транспорт воситаларининг 30 мм автоматик зарбасидан ҳимояланмаган, артиллерия снарядлари ҳақида гапирмаса ҳам бўлади.Норвегия ҳукумати Украинага 4000 та танкга қарши ракета ва бир неча турдаги ҳимоя воситаларини берди. Швеция, Дания, Финляндия, Нидерландия, Германия ва Болтиқбўйи мамлакатлари ҳам Киев режимига эскирган қурол ва жиҳозларни етказиб бермоқда.Бу фонда устуворликка эга техника -“Точка-У” Совет ОТРКнинг муқобили, Америка M142 HIMARS (High Mobility Artillery Rocket System) мобиль комплекснинг узоқлиги 300 кмгача. Бироқ, ракеталарни етказиб бериш ҳамон савол остида. Ушбу техникани ўзлаштириш қийин. У рус қўшинларининг Украинадаги асосий нишони. Россия инфратузилмасига Америка ракеталарининг гипотетик зарбаси эса Учинчи Жаҳон уруши учун баҳона.Вайрон қилувчи динамика“Ҳамкорлар” Украина ҳудудидаги арсеналларни услубий (ҳар куни) йўқ қилинаётганидан умидсизликка тушишган. Пентагон маълумотларига кўра, махсус операция бошлангандан бери Россия Қуролли кучлари Украина Қуролли кучлари объектларида 1700 га яқин ракетадан фойдаланган (кунига 30 дан ортиқ пуск). Баллистик ва қанотли ракеталар заҳираларининг камайиши ҳақида айтилмаган.20 апрелга ўтар кечаси Россиянинг тезкор-тактик ва армия авиацияси Украинанинг 73 та ҳарбий объектини, шу жумладан, тўртта қўмондонлик пункти, 57 та ишчи кучи ва техника тўпланган ҳудуд, еттита таянч пункти ва тўртта ўқ-дори омборини йўқ қилди. Ракета қўшинлари ва артиллерия Украина Қуролли кучларининг 1053 та объектига ҳужум қилди.55 кунлик махсус операция давомида Россия қўшинлари 140 та самолёт, 496 та учувчисиз учиш аппарати, 253 та зенит-ракета тизимлари, 2388 та танк ва бошқа зирҳли жанговар техника, 256 та кўплаб реактив запл ўт отиш мосламалари, 1029 та майдон артиллерия қуроллари, шунингдек, 2232 дона махсус ҳарбий техникани “демилитаризация қилди”.Нацист Киев режимининг утилизацияси давом этмоқда. Россия Қуролли Кучларининг Донбассга юриши муваффақиятли давом этмоқда.Бошқа томондан, АҚШ ва НАТО Украинага етказилаётган қуролларнинг қаерга кетаётганини билмайди. Украина Қуролли Кучларининг катта йўқотишлари фонида, негадир, Африка мамлакатларига “ортиқча” қурол экспорти ўсиб бормоқда. Украина қонунчилигида уруш пайтида ҳам ортиқча қуролларни сотиш учун асослар бор ва Мудофаа вазирлиги сотиш учун 970 саҳифали “ассортимент” тайёрлаган –танклар, зирҳли машиналар, автоматлар, милтиқлар, гранаталар ва бронжилетлар (яъни олдинги қаторга етмаётган).Бироқ, Галициянинг қуролсизланиши натижа бермади, Ғарбий Украина “партизанлари” раҳбарлари бундай мулк мавжуд эмаслигини ҳақида расман жавоб беришди. Ўғирлик ва қайта сотиш - Украинанинг кўплаб вилоятлари учун одатий бўлган кундалик юмуш. Шундай қилиб, Ивано-Франковск вилоятида “тадбиркорлар” бронжилетлар, каска ва бошқа ҳарбий техникаларни сотиш схемасини ўрнатган.Муваффақиятсиз “Украина лойиҳаси” фонида Германия канцлери Олаф Шольцнинг Россия армияси ғалабасига йўл қўймаслик ҳақидаги кечаги чақириғи ҳавони ларзага солган. АҚШ ва НАТОнинг тажовузкор геосиёсий истаклари ўз имкониятларига тўғри келмаяпти“Сармат” ракетаси - дунёдаги энг кучли ракета бўлиб, 18 минг кмгача масофага уча олади, тахминан 10 тонна фойдали юк кўтаришга қодир - бу ҳар бири 800 килотонналик 10 та жанговар каллак дегани. Россия тарихи шуни ўргатадики, тажовузкор қўшниларининг жавоб бериши ва музокаралари уларнинг жазосизлиги тугаган жойда бошланади.\nроссия, украина, ақш, нато\n20:02 21.04.2022 (янгиланди: 20:03 21.04.2022)\n© Sputnik / Стрингер / Фотобанкка ўтишУчения Rapid Trident-2021 на Украине\nЭскирган қуролларни Киев режимига қиммат нархларда оммавий етказиб бериш - НАТОнинг Европа мамлакатларига ўз армиясини тезроқ янгилашга имкон беради.\nАҚШнинг ҳарбий-саноат комплекси янги буюртмалардан катта даромад топади. Украина коллектив Ғарбнинг “шукуҳли лаҳзалари” учун ўн йиллаб товон тўлашига тўғри келади. Ахир ленд-лиз совға эмас, у – кредит дегани. Жуда хатарли бизнес.\nАҚШ ва НАТО Украинадаги тўқнашувларнинг кучайиши ва узоқ давом этиши учун пул тикмоқда. Вашингтоннинг Киев режимига янги 800 миллион долларлик ҳарбий ёрдам пакети билан таъминлаш режалари (бир ҳафта аввал бўлгани каби), Пентагоннинг иттифоқчилар қуролли кучларига қирувчи самолётлар ўтказилиши ҳақидаги баёноти ва Германия канцлерининг Россияни Украинада ғалаба қозонишини олдини олишга чақириғи буни тасдиқлайди...\nУкраина қўмондонлиги буни гўёки эҳтиёт қисмлари ёки “конструкторлар” дея жанговар тайёр қирувчиларнинг етказиб берилгани ҳақидаги маълумотни шошилинч равишда рад этди. Бироқ, Пентагон матбуот котиби Жон Кирбининг баёноти- бу ерда ортиқча бўлди. Ғарбнинг Global Firepower ҳарбий куч рейтингига кўра, Россия махсус операцияси бошланишидан олдин Украина ҳарбий-ҳаво кучларида 98 та зарба берувчи самолёт ва 32 та ҳарбий транспорт самолёти бўлган.\n20 апрель ҳолатига кўра, Россия Ҳаво ҳужуми мудофаа тизимлари Киев режимининг 140 та самолётини йўқ қилди. Украина осмонида Украина Қуролли Кучларининг 10 та меъёрдан юқори қирувчи ва ҳужумчи самолётларининг пайдо бўлишини фақат Шарқий Европа мамлакатларининг етказиб бериши билан изоҳлаш мумкин. Эҳтимол, аэродромлар ва учувчилар ҳам украиналик эмас.\nШу билан бирга Румыния Украинага 30 йилдан ортиқ ишлатиб келинган 10-12 та МиГ-21 Lancer эски қирувчиларни сотадиган бўлди. Аввалроқ Болгария, Польша ва Словакия Украина Қуролли Кучларига 70 та Миг-29 қирувчилари ва совет даврида ишлаб чиқарилган Су-25 штурмовикларини ўзига фойдали нархда сотмоқчи бўлди. Бу учун АҚШ иттифоқчиларига ўз Ҳарбий-ҳаво кучларидан фойдаланишдан чиқарилган анчайин замонавий F-16 самолетларини етказишни ваъда қилди.\nКиев режимини қурол-яроғ билан таъминлаш орқали НАТОнинг алоҳида давлатлари ҳақиқатда Россия билан қуролли можаро иштирокчисига айланмоқда ва таваккал қилмоқда.\nУкраинага қурол-яроғ етказилишининг оқими сифат ва қувватдан сон устун бўлаётганини аниқ кўрсатяпти. “Ҳамкорлар” сақлаш ва ишлатиш муддати ўтиб бўлган қурол ва ўқ-дориларни етказиб беряпти. Технологик даража ҳам бир нави.\nBloomberg агентлиги етказиб бериш тамойилларини Германия мисолида тушунтирди. Германия нисбатан замонавий танкларни Шарқий Европа мамлакатларига ўтказаётган бўлса, Киев режимига Совет давридаги зирҳли транспорт воситаларини юбормоқда. Бундан ташқари, Чехия Украина Қуролли Кучларининг шикастланган зирҳли транспорт воситаларини Czechoslovak Group корхонасида таъмирлаб беришга рози бўлди. Албатта, схема бўйича: товар - пул.\nКиев режимининг узоқ жўзилган жон талвасаси НАТОнинг Европа мамлакатларига эски қуроллардан тезроқ халос бўлишга имкон берса, Пентагон эскирган ҳарбий техникаларнинг утилизициясидан тежаб қолади, АҚШнинг ҳарбий-саноат комплекси янги буюртмалардан анча катта даромат топади. Киев НАТОнинг берган “ёрдами” ва АҚШ ленд-лизи ҳақини ўн йиллаб тўлайди (агар Украина давлатчилигини сақлаб қолса)\nПентагон 19 апрель куни Украинага зарба берувчи самолетлар ва эҳтиёт қисмлари жўнатилганини маълум қилди. Словакия ҳукумати техник ҳолатининг қониқарсиз эканига қарамай, Украинага 11 та МиГ-29АС қирувчиларини етказиб беришни муҳокама қилди. Румыния Украинага “абадий” МиГ-21 Lancer қирувчиларини сотмоқчи. Украина Ҳаво мудофааси хато қилиб мана шундай самолетнинг биттасини уриб туширган ва Sputnik бу можароларнинг тафсилотларини таҳлил қилган эди.\nУкраина Қуролли Кучлари румин МиГ-21ларнинг жанговар салоҳиятини нольга баҳолаган, бироқ пул ва қуроллар оқимини бошқа одамлар бошқаради. Варшава келишуви замонасининг зирҳли транспортларининг технологик даражасини аввалроқ муҳокама қилган эдик.\nКиев режими қуролларнинг ғарбча намуналаридан ҳам олмоқда ва уларни яқиндан кўриб чиқиш керак. Масалан, британияликлар Украина Қуролли Кучларини 1980- йилларнинг охирида FV4333 Stormer изли зирҳли транспорт воситаси асосида яратилган Starstreak (Stormer Air Defence) зенит-ракета комплекслари билан кучайтирмоқчи.\nҲаво нишонларини йўқ қилишнинг узоқлиги (учта вольфрам таёқчаси кўринишидаги жанговар каллак) - 300 дан 6000 м гача, 5000 м гача баландликда - жанговар шароитларда синовдан ўтказилмаган. Тахминларга кўра, РЛС ESD RA-20S радарлари Stormerга душман қирувчисини 7000 м масофада кузатиб боришга имкон беради (электр-оптик тизим ёрдамида йўл-йўриқ кўрсатиш).\nРакеталар старти нишондан 6000м гача, учрашув нуқтаси - 4000 м масофада (қирувчи-бомбардимончилар бу қадар паст учмайди) мумкин. Аслида, Stormer Air Defence - бу ПЗРК Stingerнинг зирҳли муқобилидир. Экипаж рус зирҳли транспорт воситаларининг 30 мм автоматик зарбасидан ҳимояланмаган, артиллерия снарядлари ҳақида гапирмаса ҳам бўлади.\nНорвегия Мудофаа вазирлиги “Украина суверенитетини ҳимоя қилиш учун” Украина Қуролли Кучларига Францияда ишлаб чиқарилган юзга яқин “Mistral” зенит ракета комплексини топширди. Комплекс пастдан учувчи самолётлар ва вертолётларни йўқ қилишга мўлжалланган. Норвегия армиясида “Мистраллар” аллақачон фойдаланишдан чиқарилган.\nНорвегия ҳукумати Украинага 4000 та танкга қарши ракета ва бир неча турдаги ҳимоя воситаларини берди. Швеция, Дания, Финляндия, Нидерландия, Германия ва Болтиқбўйи мамлакатлари ҳам Киев режимига эскирган қурол ва жиҳозларни етказиб бермоқда.\nБу фонда устуворликка эга техника -“Точка-У” Совет ОТРКнинг муқобили, Америка M142 HIMARS (High Mobility Artillery Rocket System) мобиль комплекснинг узоқлиги 300 кмгача. Бироқ, ракеталарни етказиб бериш ҳамон савол остида. Ушбу техникани ўзлаштириш қийин. У рус қўшинларининг Украинадаги асосий нишони. Россия инфратузилмасига Америка ракеталарининг гипотетик зарбаси эса Учинчи Жаҳон уруши учун баҳона.\nВайрон қилувчи динамика\n“Ҳамкорлар” Украина ҳудудидаги арсеналларни услубий (ҳар куни) йўқ қилинаётганидан умидсизликка тушишган. Пентагон маълумотларига кўра, махсус операция бошлангандан бери Россия Қуролли кучлари Украина Қуролли кучлари объектларида 1700 га яқин ракетадан фойдаланган (кунига 30 дан ортиқ пуск). Баллистик ва қанотли ракеталар заҳираларининг камайиши ҳақида айтилмаган.\n18 апрел куни тонгда Россиянинг Львовдаги ҳарбий базаларга ракета ҳужуми сабаб Украина Қуролли Кучлари Америка, Германия ва Британиянинг Javelin, PanzerFaust ва NLAW танкга қарши ракеталарининг улкан заҳирасидан (ўнлаб тонна) маҳрум бўлди. Бу арсенал Украина қўшинларининг бир ойлик фаол ҳарбий ҳаракатлари учун етарли бўлар эди.\n20 апрелга ўтар кечаси Россиянинг тезкор-тактик ва армия авиацияси Украинанинг 73 та ҳарбий объектини, шу жумладан, тўртта қўмондонлик пункти, 57 та ишчи кучи ва техника тўпланган ҳудуд, еттита таянч пункти ва тўртта ўқ-дори омборини йўқ қилди. Ракета қўшинлари ва артиллерия Украина Қуролли кучларининг 1053 та объектига ҳужум қилди.\n55 кунлик махсус операция давомида Россия қўшинлари 140 та самолёт, 496 та учувчисиз учиш аппарати, 253 та зенит-ракета тизимлари, 2388 та танк ва бошқа зирҳли жанговар техника, 256 та кўплаб реактив запл ўт отиш мосламалари, 1029 та майдон артиллерия қуроллари, шунингдек, 2232 дона махсус ҳарбий техникани “демилитаризация қилди”.\nНацист Киев режимининг утилизацияси давом этмоқда. Россия Қуролли Кучларининг Донбассга юриши муваффақиятли давом этмоқда.\nБошқа томондан, АҚШ ва НАТО Украинага етказилаётган қуролларнинг қаерга кетаётганини билмайди. Украина Қуролли Кучларининг катта йўқотишлари фонида, негадир, Африка мамлакатларига “ортиқча” қурол экспорти ўсиб бормоқда. Украина қонунчилигида уруш пайтида ҳам ортиқча қуролларни сотиш учун асослар бор ва Мудофаа вазирлиги сотиш учун 970 саҳифали “ассортимент” тайёрлаган –танклар, зирҳли машиналар, автоматлар, милтиқлар, гранаталар ва бронжилетлар (яъни олдинги қаторга етмаётган).\nОптималлаштириш учун Украина Бош штаби Ғарбий Украина ҳудудий мудофааси бўлинмаларини қуролсизлантиришни - назорат пунктларида чўкиб қолган Javelin, NLAW, Stinger ракета тизимларини олиб чиқишни талаб қилди. Бош штаб маълумотларига кўра, мудофаа тизими етказиб берилган Jаvelin ПТРКларининг 15%, NLAWтизимларининг камида 25%и ва Stinger ПЗРКнинг тахминан 10% ига эга.\nБироқ, Галициянинг қуролсизланиши натижа бермади, Ғарбий Украина “партизанлари” раҳбарлари бундай мулк мавжуд эмаслигини ҳақида расман жавоб беришди. Ўғирлик ва қайта сотиш - Украинанинг кўплаб вилоятлари учун одатий бўлган кундалик юмуш. Шундай қилиб, Ивано-Франковск вилоятида “тадбиркорлар” бронжилетлар, каска ва бошқа ҳарбий техникаларни сотиш схемасини ўрнатган.\nМуваффақиятсиз “Украина лойиҳаси” фонида Германия канцлери Олаф Шольцнинг Россия армияси ғалабасига йўл қўймаслик ҳақидаги кечаги чақириғи ҳавони ларзага солган. АҚШ ва НАТОнинг тажовузкор геосиёсий истаклари ўз имкониятларига тўғри келмаяпти\n“Ҳамкорлар” Россия ва кўп қутбли дунёни ўз манфаатларига мослаштира олмайди. Ва бугунги кунда Плесетцк космодромидан энг сўнгги “Сармат” МБРнинг учирилиши Ғарбга яна бир бор Россиянинг технологик ва мудофаа устунлигини эслатди.\n“Сармат” ракетаси - дунёдаги энг кучли ракета бўлиб, 18 минг кмгача масофага уча олади, тахминан 10 тонна фойдали юк кўтаришга қодир - бу ҳар бири 800 килотонналик 10 та жанговар каллак дегани. Россия тарихи шуни ўргатадики, тажовузкор қўшниларининг жавоб бериши ва музокаралари уларнинг жазосизлиги тугаган жойда бошланади.


Qalampir.uz - ЖЧ-2018: Жамоаларга қанча мукофот пули тегиши мумкин?\nЖЧ-2018: Жамоаларга қанча мукофот пули тегиши мумкин?\n17:22, 08.06.2018 Спорт\nФИФА жаҳон чемпионатида иштирок этувчи 32 терма жамоани моддий рағбатлантириш учун 400 миллион доллар маблағ ажратган.\nРоссияда бўлиб ўтадиган мундиалда жамоалар фақат совринли ўринлар эмас, балки моддий рағбат учун ҳам жон куйдиради. Яъни ҳар бир миллий терма футболчилари ФИФА белгилаган мукофот жамғармасидан имкон қадар кўпроқ ундириш илинжида бўлади.\nҚолаверса, миллий федерациялар томонидан муайян натижа учун ваъда қилинган мукофот тўлови ҳам уларга қўшимча мотивация беради.\nФИФА бўлажак жаҳон чемпионатида иштирок этувчи 32 та терма жамоани моддий рағбатлантириш учун 400 миллион доллар маблағ ажратиб қўйган. Тақсимотга кўра, ҳар бир жамоа ЖЧда ўйнагани эвазига 9,5 миллион доллар олади – бу кафолатланган қатъий бонус.\nУшбу суммани қанчалик кўпайтириш эса иштирокчи термаларнинг ўзига боғлиқ. Мисол учун, Россияда жаҳон кубогини ютган жамоа 38 миллион евро олади (ЖЧ-2014 ғолиби Германия термаси Бразилиядан 35 “лимон” билан қайтганди).\nДемак, ФИФА мукофот жамғармасини ошириш анъанасини давом эттирмоқда, деб ёзади “InterFutbol” нашри. Айтиш жоиз, халқаро футбол уюшмаси кетма-кет 5 та мундиалдан буён бонус миқдорини кўпайтирмоқда.\nТаққослаш учун айтилса, 2002 йили умумий фонд “атиги” 154 миллион доллар эди. ФИФА шунинг баробарида 2010 йилдан эътиборан жаҳон форумига футболчи юборган клубларга ҳам ўзига хос “товон” пули тўламоқда.\nХуллас, ЖАР-2010да умумий тўлов миқдори 420 миллион долларни ташкил этган бўлса, Бразилия мундиалида бу сумма 564 “лимон”га етди. Бўлажак ЖЧ учун тўлов миқдори – 791 миллион доллар:\n400 миллион - мукофот жамғармаси\n209 миллион - клубларга базавий компенсация\n134 миллион - футболчилари ЖЧ вақти жароҳатланган клубларга тўлов\n48 миллион – йўлланма учун қўшимча бонус (1,5 миллиондан).\nФИФА мукофот жамғармаси тақсимоти\nТурнирга чиққанлик учун 1,5 1 +0,5\nГуруҳ босқичидаги иштирок учун 8 8 0\n1/8 финалдаги иштирок учун 12 9 +3\n1/4 финалдаги иштирок учун 16 14 +2\n4-ўрин учун 22 18 +4\n3-ўрин учун 24 20 +4\n2-ўрин учун 28 25 +3\nЧемпионга 38 35 +3\nБарча суммалар миллион евро ҳисобида.\nАвстрияда масжидлар ёпилиб, имомлар мамлакатдан чиқариб юборилади\n17:30, 29.09.2018 6 549\nНаманган ва Тошкентга ЖЧда ишлаган ҳакамлар келади. Улар “Пахтакор” иштирокидаги ўйинларни бошқаради\n19:25, 20.07.2018 3 069\nПутин: “Жаҳон чемпионати ҳақида гапирмасам бўлмайди”\n19:47, 18.07.2018 9 319\nМосква ЖЧда туристлардан қанча фойда кўргани маълум бўлди\n09:46, 18.07.2018 14 957\nФото+видео: Хорватия ўз қаҳрамонларини кутиб олди\n21:25, 17.07.2018 6 205


Ҳотамтой қалъаси Шерободда – Сурхон тонги\nБош саҳифа / Маданият / Ҳотамтой қалъаси Шерободда\nАпрел 6, 2018\tМаданият Изоҳ қолдириш 663 Кўрилди\nҲотами Той тарихий шахс бўлиб, милодий VI аср охири ва VII аср бошларида яшаган. Асл исми Абу Сафона Ҳотам ибни Абдуллоҳ ибни Саъди Тойидир.\nУ яманлик бўлиб, Той қабиласининг сардори, машҳур лашкарбоши ва шоир бўлган. Одиллиги, олийжаноблиги, сахийлиги билан Арабистонда, сўнгра бутун ислом оламида шуҳрат қозонган. Ушбу шахс номи бутун шарқ оламида, адабиётида саховат рамзига айланган. Ҳотами Той билан боғлиқ қўрғон Шеробод туманида ҳам мавжуд. Қўрғон Шеробод туманидан 8 километр шимолда, маҳаллий аҳоли иккинчи даҳана деб атайдиган жойдан 600 метр шарқда жойлашган. Аҳамиятлиси, у вилоятимиздаги тоғ меъморчилигига оид иншоотлардан саналади. Бу ҳақда илк бор рус армияси зобити Н.А.Маевнинг китобида “Хатантай” номи билан қайд этилади.\n1990 йилнинг кузида Ўзбекистон Фанлар академияси археология институти томонидан қазишма ишлари олиб борилди. Қазишмаларда ёдгорликнинг икки хонаси, ҳовли ва дарвозахонаси қисман очилди. Қалъа минорасининг ўлчамлари олиниб, аҳамияти ўрганилди. Дастлабки тадқиқотларга кўра, иншоот карвон йўлидаги работ экани, унда йўлни қўриқловчи ҳарбийлар хизмат қилганлиги тахмин қилинмоқда. Агарда тадқиқотлар давом эттирилиб, тўлиқ ўрганилса, келгусида сайёҳлик манзилларидан бири бўлиши мумкин. Негаки, буюк немис шоири Гёте “Ғарбу Шарқ девони”да ўзини Ҳотамга, маъшуқасини эса Зулайҳога нисбат бериб, шеърлар битган эди.\nТермиз археология музейи директор ўринбосари\nОлдинги Юриш-туришингиз кимлигингизни белгилайди\nКейинги Ҳаммаси истакка боғлиқ


Виржиния штати Украинага М113 бронетранспортёрлари билан ёрдам беради\nҒарбий Виржиния Украинага М113 бронетранспортёрларини юборади\n24 Aprel 17:29 Ўзбекистон янгиликлари\nАҚШ Виржиния зирҳли транспорт воситалари РФ УКРАИНА ҳарбий ёрдам\nШтат Миллий гвардияси Украинага зирҳли транспорт воситаларини жўнатади, деди Ғарбий Виржиния губернатори Джим Джастис.\nМ113 бронетранспортёрлари Украинага боради. Ушбу зирҳли машиналар аскарларни шрапнелдан ўқ отишдан ҳимоя қилган ҳолда ҳаракатлантириш учун ишлатилади. Бу ҳақда “Америка Овози” хабар бермоқда.\n“Умид қиламизки, бу Украина Қуролли кучларига ўз ватанларини агрессиядан ҳимоя қилишда сезиларли туртки беради”, — дейилади баёнотда.\nАввалроқ Джим Джастис Россия Федерациясида ишлаб чиқарилган алкоголли ичимликлар импортини тўхтатишни буюрган эди. У, шунингдек, Ғарбий Виржиния чакана сотувчилар уюшмасидан мавжуд рус спиртини ўз жавонларидан олиб ташлашни сўради.\n70 минг АҚШ долларини товламачилик қилган жиноий гуруҳ ушланди\nПолша, Латвия, Литва ва Эстония Россияни изоляция қилади - Найем


Зироатнома: ёғингарчиликни билиш ҳақида / dehqon.uz\nЗироатнома: ёғингарчиликни билиш ҳақида\nАгар ой учинчи ва тўртинчи кечада ёрқин ва мусаффо бўлса, кундузи ҳаво очиқ бўлади. Агар ой қизғиш рангда бўлса, шамол кўп бўлишининг аломатидир. Агар қорага мойил бўлса, ёғин кўп бўлишига далолат қилади.\nАгар қуёш чиқаётган пайитда ҳаво соф бўлса ёки қуёш чиқишидан аввал осмонда булут парчалари кўринса ёхуд қуёш ботаётганда булут бўлмаса ёки ботгандан кейин ва ботишидан аввал қизғиш булут парчалари намоён бўлса, буларнинг ҳаммаси ёмғир бўлишининг аломатидир.\nЧумчуқ ва саъванинг дарахт устида сайраши ҳам ёмғир бўлишидан дарак беради.\nАгар учинчи ёки тўртинчи тунда ой кенг ва энли кўринса, ҳаво ғуборли бўлса ёки ой чиқаётган пайтда қизилга мойил бўлса, қуёш чиқаётганда уни булут парчалари ўраб олса ёки ботаётганда унинг чап томонида қора булутлар кўп йиғилган бўлса, буларнинг барчаси ёмғир бўлишига далилдир.\nАгар ой атрофида соф қизиллик пайдо бўлса, совуқнинг қаттиқ бўлишига далилдир. Ой атрофида иккита қизғиш ёки сарғиш доиранинг пайдо бўлиши совуқ қаттиқ бўлишига белгидир. Чивинларнинг уй ичида тўпланиб “ашула” қилиши, қўйларнинг ўтлоқда осмонга сакрашлари, чироқ ёниқ турса-да, уйнинг қоронғига ўхшаб кетавериши – буларнинг ҳаммаси совуқ бўлишига далилдир.\nҚушларнинг дарахтдан ерга тушиб юриши, уларнинг сувга шўнғийвериши ҳам совуқ ва ёғингарчиликдан дарак беради.\nЭман ва мурч дарахтларининг ҳосили кўп бўлган йилнинг қиши узоқ чўзилади.\nЭшак бошини ғарб томонга қилиб туриши ва оёғи билан ерни кавлаши, осмонга қараши қишнинг узоқ бўлишига далилдир.\nЗироатнома. Тражимон: Маҳмуд Ҳасаний. Тошкент: "Меҳнат", 1991


АҚШ ҳарбийлар Ироқни 1,5 йил ичида тарк этади\n11 апрел 2021, Тошкент вақти: 05:39\nфеврал 25, 2009\nАмерика ҳарбий бўлинмалари яқин 19 ой ичида Ироқдан чиқарилиши мумкин. Бу ҳақда Ассошиэйтед Пресс агентлиги Оқ уй мулозимига таяниб хабар тарқатди.\nХабарда айтилишича, бу ҳақда АҚШ президенти Барак Обама яқин кунларда эълон қилади.\nҲозирда Ироқда 142 минг аскарли Америка қўшини бор. АҚШ ҳарбий бўлинмалари Ироқдан чиқарилганидан сўнг, у ерда 50 минг америкалик ҳарбий қолади ва улар асосан ироқлик аскарларни ўқитиш ишларига жалб этилади.\nВашингтон ва Бағдод ҳукуматлари ўртасидаги келишувга мувофиқ, АҚШнинг барча қўшини 2011 йилга қадар Ироқни тарк этиши керак.


ДУК, ДУК, ДУК! МАТБУОТГА ЯНА БИР ҲУЖУМ — 21asr.uz\nДУК, ДУК, ДУК! МАТБУОТГА ЯНА БИР ҲУЖУМ\nБугун газетамизнинг 2019 йил 1-сонида журналист Фаррух Жабборов қаламига мансуб "Маърифат"сиз қолган муаллимлар. Умумий қозон муаммога ечим бўла оладими? сарлавҳали мақола эълон қилингач, ўзига хос акс-садо берди. Жумладан, ижтимоий тармоқлар фойдаланувчилари ўз муносабатларини билдиришмоқда. Қуйида журналист Суҳроб Зиёнинг бу борадаги фикр-мулоҳазаларини ўқишингиз мумкин.\nТаълим нашрлари ҳақидаги янги қарор лойиҳасини ўқиб хурсанд бўлишни-да, хафа бўлишни-да билмай қолдим.\nХафа бўлай десам, лойиҳада ваъдалар бисёр. Хурсанд бўлай десам, нега шу ишларни аввалроқ амалга оширишмади? Нима, бунинг учун матбуотни исканжага олиш шартми? Энди елкасига шамол тегиб, эски қолипларни парчалаш, эркин фикр майдонига йўл очишга уринаётган матбуотимиз йўлиққан биринчи тўсиқ МАЖБУРИЙ ОБУНА бўлди. Интернет ОАВда ишлайдиган ҳамкасбларимиз баҳоли қудрат бу ишга ҳисса қўшиб мажбурий обуна масаласини миллий фожиа даражасига кўтаришди. Ҳартугул “Маърифат”имиз ўз аудиториясига эга, бу синовдан талафотсиз ўтиб олади деб ўйлагандим. Чунки республикамизда 10 мингга яқин мактаб, кўплаб ўрта-махсус таълим масканлари, ўнлаб олий ўқув юртлари бор. Уларда фаолият олиб борадиган, таҳсил оладиган инсонлар миллионларни ташкил этади. Улар таълим нашрларига эҳтиёж сезади, деб ўйлабмиз-да! Аввал ҳар бир мактаб ҳудудий раҳбарият томонидан белгиланган нашрларга обуна бўлишга мажбур эди. Эркин танлов бўлса, устозларимиз жон деб ўз нашрларини танлайди деб ишондик. Бугунги аҳвол шуни кўрсатиб қўйдики, кўпчилик педагогларимизнинг таълим нашрларига қизиқиши йўқ экан. Бу фақат уларнинг эмас, бизнинг ҳам айбимиз, газетамиз саҳифаларида олди-қочди, шов-шувли, “ўлдирди”, “сўйди”, “ўғирлади” қабилидаги материаллар билан тўлдирмадик. Чунки бу ишлар “Маърифат” деган номга тўғри келмайди. Энг қийин даврларда ҳам газета устозларнинг манфаатларини ҳимоя қилишга уриниб келди. Аммо баъзида муассисларнинг қош-қовоғига қарашга тўғри келарди. Устозларимиз бошига балодай ёғилган мажбурий меҳнат ҳақида “нега ёзмайсизлар” деган таъналарни эшитардим. Менинг онам ўқитувчи. Кўп марта уларнинг ўрнига гоҳ йўл тозалашга, гоҳ марказий кўчалар четида қурилган янги уйларнинг аторфларини ободонлаштиришга чиқардим. Ва устозларимнинг қадри топлатаётганидан ўкинардим. Аммо газетага ишга киргач, ҳамма муаммони ёзишнинг ўз вақти соати борлигини тушундим. Ахир, ўзингиз ўйланг, у ишнинг бошида мутасаддиларнинг ўзи турган бўлса, бу гапларни қандай қилиб соҳага оид газетада босилишига йўл қўярди. Сўнгги йилларда барча соҳаларга бўлгани каби танқидий ёндашув йўлига “Маърифат” ҳам энди қўшила бошлаган пайтларни эслайлик. 2017 йилнинг сўнгги уч-тўрт ойида газета саҳифаларида ёритилган муаммоларда тизимни чуқур билган мутахассис нигоҳи, муаммоларнинг моҳияти, асосли ва қаттиқ танқидлар берила бошлади. Аммо бу муассисимизга манзур келмаслиги аён эди. Аммо баъзи мақолаларга ҳукумат даражасида эътибор берилгани газетамизни танқиддан асраб қолди. Бироқ кўп ўтмай халқ таълими вазирлиги молия бошқармаси хўжалик ҳисобида фаолият юритувчи таҳририятимиздан молиявий ҳисоботлар талаб қила бошлади. Қизиғ-а, таҳририят вазирликнинг бир бўлимимиди, ўз-ўзини моддий таъминловчи газетамиз қанча қул ишлатгани ҳақида ҳисоб берса! Ўйлашганки, буларнинг обунаси биз сабаб, топган пули ҳам бизларники деб.\nШундай сўнг, бу таҳририятнинг ички иши бўлса ҳам айтай, бош муҳарриримиз Халқ таълими вазири номига очиқ хат йўллади. Унда газета Уставида таҳририят ўзининг молиявий муносабатларини ўзи ҳал қилиши белгилангани, бундан ташқари ҳисобот талаб қилиш учун вазирликнинг тўла ҳаққи йўқлиги ҳам асос қилиб келтирилган эди. Чунки “Маърифат” Халқ таълими вазирлигидан ташқари Олий ва ўрта махсус таълим вазирлиги ҳамда Ўзбекистон таълим ва фан ходимлари касаба уюшмаси Марказий Кенгашининг ҳам муассислигидаги газетадир. Бу эса бир ташкилотнинг газетани изоляция қилиб олмаслигини таъминлайди. “Халқ таълими тизимидаги оммавий ахборот воситалари ролини янада ошириш тўғрисида”ги қарор лойиҳасида эса бошқа муассислар Уставдаги ўз улушларини Халқ таълими вазирлигига “беғараз” ўтказиши ҳақида сўз боради. Демак, бу “Маърифат”ни молиявий назорат қилишга бўлган иккинчи уринишдир. Лойиҳада мактаб директорининг маънавият ишлари бўйича ўринбосарларининг мактаб матуот котибига айланиши ва улар “Халқ таълими нашриЁТЛАРИ”нинг обунасини ташкил этиши ҳақида айтилади. Бундан келиб чиқадики, энди бу нашларнинг обунаси гуллаб яшнайди. Лекин журналистларнинг меҳнатининг ҳузурини ўзгалар кўради. Мақсад: таълим янгиликларини муассасаларга етиб боришини таъминлаш эшум. Шундоқ ҳам таълим нашрлари тизимдаги ислоҳотларни бекаму кўст ёритиб бормоқда. Вазирликда бошланган ислоҳотлар, уларнинг натижалари, мактаблардаги аҳвол ҳақида “Маърифат”ни варақласангиз, бемалол маълумот олишингиз мумкин. Яна нима керак сизларга? “Маърифат” тармоқ нашри бўлса-да, унинг мавзу қамрови чекланмаган. Унда халқ таълими янгиликларидан ташқари олий таълим янгиликлари, касаба уюшмалари фаолияти, маънавият, санъат ва адабиётга оид мақолалар бериб борилади. Вазирлик якка муассис бўлиб, олий таълим, адабиёт ва маънавият бўлимларни ёпиш керак, деса нима бўлади? Нега десак, уларга бекорга пул сарфлаяпмиз дейишади. Қўлингиздан нима келади шунда?\nЖурналистлар орасида “Маърифат” мактаби” деган ибора бор. Бу мактаб кўп етук журналистларни тарбиялаган, улар юртимиз медиа оламида ўз ўрнини топиб улгурганлар. Мен журналистика факультетида ўтган тўрт йилдан кўра “Маърифат”да ўтган бир ярим йилда икки карра кўпроқ нарса ўргандим, дея оламан. Буни ҳеч ким инкор эта олмайди. “Маърифат” ва “Бошланғич таълим” каби нашрларнинг бўғилиши миллий матбуотимизнинг фожиаси бўлиши мумкинлигини тасаввур қиляпман. “Ахир, эвазига журналистлар домий прописка ва ипотека кредитлари билан таънимланиши мумкин-ку” дейишга шошманг. Ҳуқуқий жиҳатдан олиб қаралса, бу ишни ҳозир ҳам амалга ошириш мумкин, агар вазирлик хоҳласа. Лекин бу қарорнинг қабул қилиниши журналистларга енгиллик яратиш ва халқ таълими нашрларини (нашриётларининг эмас!) аудиторияга етиб боришини осонлаштиришдан кўра, сўз эркинлигининг бўғилиши, мумтоз газета журналларимизнинг қиёфасизланиши, таҳририятларнинг молиявий мустақилликдан маҳрум бўлишига йўл очади. Агар муассисларимиз ўз ислоҳотлари барча ҳудудларга етиб боришини чиндан ҳам исташса, барча таълим нашрларини “ДУК” деган қафасга қамагандан кўра, тизимдаги педагогларга матбуотни тарғиб қилишлари ва матбуот тарқатувчи ташкилотларининг жойларга вақтида етиб боришига доир чора тадбирлар кўришлари яхши натижа берарди. Лекин улар буни хоҳлармикин? Бу ҳақида кейинги мақолаларимизда сўз юритамиз.\nP/S: ушбу рукнда берилаётган материал таҳририят нуқтаи назарини ифодаламаслиги мумкин.


ДАВЛАТ ДАСТУРИ » "Жиззах овози" газетаси расмий сайти\nИСТИҚБОЛДАГИ УСТУВОР ВАЗИФАЛАРНИ ўЗИДА ТЎЛИҚ АКС ЭТТИРГАН\n5 бўлимдан иборат. Давлат дастури доирасида 37 та қонун (Сайлов кодекси, "Давлат хизмати тўғрисида", "Шахсий маълумотларни ҳимоя қилиш тўғрисида", "Ногиронлиги бўлган шахсларнинг ҳуқуқлари тўғрисида", "Фан тўғрисида", "Инновацион фаолият тўғрисида"ги ва бошқалар)ни ишлаб чиқиш, 142 та норматив-ҳуқуқий Ҳужжатни қабул қилиш ҳамда турли соҳаларни қамраб оладиган 52 та амалий чора-тадбирларни амалга ошириш кўзда тутилган.\nШубҳасиз, "Давлат хизмати тўғрисида"ги қонуннинг қабул қилиниши бу борадаги муҳим қадам бўлади. Ушбу ҳужжат, аввало, давлат идораларида хизматни ҳақиқатдан нуфузли фаолиятга айлантиради, давлат хизматчиларининг меҳнат ҳақи ва ижтимоий ҳимояси учун муносиб тизимни шакллантиради, юклатилган вазифаларнинг сифатли ижроси учун давлат хизматчиларининг жавобгарлигини оширади. Эндиликда ҳар бир давлат хизматчиси эгаллаб турган лавозимига муносиб эканини ҳар куни исботлаши шарт.\nДавлат функциялари ва ваколатларининг амалдаги марказлашган тизимига барҳам берилади.\nВенчур фондлар, венчур молиялаштиришни ташкил этиш ва ривожлантириш учун ҳуқуқий асослар, шунингдек, иқтисодиётга инновациялар ва янги технологиялар жорий этишни раҚбатлантирувчи меха-низмлар ишлаб чиқилади.\nЕр участкалари беришда шаффофлик ва қонунийликни таъминлаш мақсадида интернет тармоҚида электрон савдолар ўтказишни жорий қилиш режалаштирилган. Давлат активларини электрон савдо майдонлари орқали сотиш тизимини яратиш кўзда тутилмоқда.\nАҳолини арзон нархлардаги сифатли дори воситалари билан таъминлайдиган 2 мингта ижтимоий дорихонаташкил этиш режалаштирилган.\nАҳоли, айниқса, ёш оилаларнинг арзон уй-жойга бўлган эҳтиёжини таъминлаш мақсадида 2018 йилда бундай уйларни қуриш ҳажми 1,5-2 баробар оширилади. Бу мақсадлар учун 5 триллион 286 миллиард сўммаблағ йўналтирилади.\nХусусан, хорижда яшаётган ва ишлаётган юртдошларимиз билан ҳамкорлик қилиш бўйича давлат сиёсати концепциясиишлаб чиқилади ва қабул қилинади.


Баҳром Ҳакимов: "Тўп дарвозага киришни истамаса, қийин экан" / CHAMPIONAT.asia\nБаҳром Ҳакимов: "Тўп дарвозага киришни истамаса, қийин экан"\nCoca-Cola Суперлиганинг 25-туридан ўрин олган "Металлург" - "Турон" (1:0) учрашувидан сўнг меҳмонлар бош мураббийи Баҳром Ҳакимов матбуот анжуманида иштирок этди.\n- Бу ўйинга қаттиқ тайёргарлик кўргандик. Учрашув жанговар руҳда ўтишини билардик. Мухлисларбоп ўйин бўлди.\nВазиятларимиз кўп бўлди, фойдалана олмадик. Мезбонлар биргина имкониятдан гол уриб кетишди. Бу охирги ўйин эди, ҳар икки жамоа ҳам ғалаба учун курашди.\nЙигитлардан ранжиганим йўқ, улар қўлларидан келганича ҳаракат қилишди. Ютқазишимиз керак эмасди. Иккинчи бўлимда имкониятларимиз кўп бўлди. Тўп дарвозага киришни истамаса, қийин экан.\n- Жамоага гол уриш учун нима етишмади?\n- Омад етишмади деб ўйлайман. Бир ойдан кўпроқ ишлаётган бўлсам, машғулотларни кўпроқ дарвоза ёнидаги вазиятларга урғу беряпмиз. Таҳлил қилиб кўрдик, мендан олдин ҳам жамоа кам гол ураётганди. Шу сабаб машғулотларни асосан, дарвоза ёнидаги вазиятларга қаратдик. Ҳеч ким гол урмайман, деб чиқмайди, омад етишмади.\n- Фирдавс Чакалов ўйин қайдномасида ҳам кўринмади. Сабаби нима?\n- Унда жароҳат бор эди. Чакалов иккинчи даврада умуман майдонга тушмади. Фикримча, хато трансфер бўлган.\n- Жамоадаги кейинги тақдирингиз қандай бўлади?\n- Бу жамоани ўзим кўтарганман. Клуб раҳбарияти билан муносабатимиз яхши. Ҳозирда бу ҳақда ўйлаётганим йўқ. Келганимда, Суперлигада олиб қолишга ваъда қилганим йўқ, лекин ҳаракат қилдик. Менинг қолиш-қолмаслигимни клуб раҳбарияти ҳал қилади.\nСуперлигада 16 та жамоа иштирок этишини ижобий баҳолайман. Нега деганда бундан фақат мухлислар ютади. Ўйинлар сони кўпайса, футбол кўпаяди. Футбол мухлислар учун. Масалан, Яйпанда футболни жуда яхши кўришади. Узоқ ёки совуқ демасдан, бугун Бекободга келиб, ўйинни стадиондан кузатишди. Жамоа ютса ҳам, ютқазса ҳам бир хил мухлислик қилишади.\nСуперлига иштирокчилари сони ортса, ўйинлар кўпайишини айтиб ўтдим. Айрим футболчилар катта маош эвазига чемпионатимизга келишади, лекин кам ўйин ўтказишмоқда. Жамоалар сони кўпайса, терма жамоага номзод футболчилар сони янада ортади. Бу гапларни Про-лигага тушиб кетаётганимиз учун айтаётганим йўқ. Кубок ўйинлари бўйича ҳам тавсиям бор: уй-сафар тизимини жорий қилиш керак. Ўйинлар сони кўпаяди. Терма жамоа бош мураббийи ҳам бу борада айтиб ўтибди, миллий чемпионатдаги ўйинлар сонини кўпайтириш керак. Европада 18-20 талик иштирокчиларга асосланиб, чемпионат ташкил қилинади. Эшитдим, кўп мураббийлар Суперлига иштирокчилари сонини ошириш бўйича ҳаракат қилишаётган экан. Эҳтимол, Про-лига ва Биринчи лигани бирлаштириш керакдир. Бир вақтлар "Машъал" 7-ўринни олганида, тушириб юборилган. Бундан кимдир ўсиб қолгани йўқ. Келаси йилга "Насаф" каби жамоа тузиш борасида ишлаймиз. Юқори ўриндаги жамоалар Яйпанга хавотир билан келадиган, курашувчан жамоа тузамиз.\nҲозир 12 та футболчимиз билан шартномамиз бор. Бир йилда Про-лигадан чиқиб, Суперлигада натижа кўрсатиш осон эмас.\n21 ноя 20:47:05\nSENHAM MURABIYMISAN KET KOMANDADAN TOSH DAVRIDIGA MURABIYSANKU ESKIRIB KETKAN TAKTIKEN BOR FAQAT\n21 ноя 21:36:23\nПенсияга чиқиб дамингни ол Бахром, санга энди қ***қ борми футболда.\n21 ноя 21:24:49\nTORISI SIZAM KETIN DAM OLIN VOQTIZ OTKAN SIZ MURABBIYNI BOSHQA YAXSHI MURABIY OB KELISH KERE TURONGA\n21 ноя 20:53:11\nTup uzi kirmaydi. Tup kirishi uchun san futbolchilarga nimanidur urgatishing kerak. Agar sanda biron nima bulsa qumgon\n21 ноя 20:53:05\n21 ноя 20:53:01\n21 ноя 20:52:53\n21 ноя 20:51:50\nЭнди хинани куявер!\nВоктида оддий мураббийларни чакирганингизда бу вазият булмас эди!\n21 ноя 20:37:10\nMen Andijonlikman lekin Super ligada 16 ta jamoa bolishini istamasdim.Tushib ketdimi endi oz kuchi mehnati bilan qaytib chiqsin.\n21 ноя 20:34:59\nДиёр Имомхўжаев, [21.11.2021 20:33]\nСуперлига иштирокчилари сонини 16 тага етказиш мавзуси тепасида футболимизни йиллар давомида расво қилиб келган шахслар турибди, деб биламан. Биз уларни номма-ном биламиз ва вақти келганда очиқлаймиз. Футболга бефарқ бўлмаган барчани спорт принципларига содиқ қолишга чақирамиз. Етар майнавозчиликлар.\n21 ноя 20:53:27\n21 ноя 22:43:32\nУрток Бахром Хакимов Худо охири тос тепангдан уради сени борган камандангди тикадиган жойингга тикдинг кандай килиб сен яна командани кутарасан Истиклолга бориб пора олиб кари уйинчиларингди уйнатиб хамма жойди Харомга ботирдинг Бир ойогинг гурда булиб колган булса йигиштир бу луттивозлигингди Худодан топасан Сендакалар узбек футболини тикадиган жойига тикди\n21 ноя 21:42:58\n"Суперлигада 16 та жамоа иштирок этишини ижобий баҳолайман", албатта ижобий бахолайсиз, жаноб Хакимов, у холда сизнинг жамоангиз спорт тамойилларига зид равишда қуйига шўнғимайди-да...\n21 ноя 20:43:41\nБахром хакимов гапларига тўлик кўшиламан, супер лигада каманда кўп, кубок ўйинлари уй сафар тизимида бўлиши керак, ўша иттифок пайтида хам шунака тизим бўлган, хозир хам шундай бўлиши керак, баъзи бир катталаримиз ўзларича Бошка йўналишда иш ОЛИБ боряпмиз деб ўйлашяпди, лекин ўша тизимида кетяпмиз, халкни фикрига хам кулок тутинглар, сал бўлса хам пастга тутинглар, шу кетиш булса футбол ўлади , янгилик яратинглар, каттаконлар,\n21 ноя 22:39:40


Ўзбекистон – ички миграция: “Кунига 18 соат ишлашга мажбурмиз” - BBC O'zbek\nЎзбекистон – ички миграция: “Кунига 18 соат ишлашга мажбурмиз”\nImage caption Қишлоқлардаги ишсизлик айрим одамларни пойтахт Тошкентга ҳайдаган\nМиллионлаб одамларнинг четга иш излаб кетиши манзарасида Ўзбекистоннинг ичида ҳам ички миграция ўта кучли эканлиги айтилади. Жойлардаги ишсизлик одамларни саноатлашган йирик шаҳарлар ва пойтахт Тошкентга иш излаб келишга мажбур қилмоқда. Кўп ҳолларда қонунларнинг ишламаслиги ва бошқа тўсиқлар ушбу меҳнат муҳожирларининг ноинсоний шароитларда яшаб ишлашга мажбур этаётгани айтилади.\nИсми ўзгартирилган Акмал Самарқанд вилоятидан пойтахт Тошкентга келиб ишлайди. Шаҳардаги кичик тадбиркорлик субъектларнинг бирида ишлайдиган Акмал кунига 17-18 соат ишлашга мажбур.\n“Эрталабки соат 6:00 дан кечки 11:30 гача ишлаймиз. Мен келганимдан бери мана шундай ишлашаяпмиз. Ундан олдин ҳам шундай ишлашган экан. Уч ойдан бери ишлаётганларга бошида эрталаб соат 6:00 дан кечки соат 6:00 гача деб айтган, лекин тунги 11:00 – 12:00 гача ишлашга мажбур бўлаяпмиз”.\nКунига узлуксиз 18 соат ҳафтасига 126 соат ишлаб биринчи ой синов бўлгани учун 300 минг сўм ёки 110 доллар маош, иккинчи ойдан эса ишлаб чиқарган маҳсулотига қараб кўпи билан 700 минг сўм ёки 250 доллар маош олишади.\nКунига шунча вақт ишлашгани билан ҳафтада дам олиш куни йўқ. Буюртма кам бўлган вақти эса ҳар 15 кунда бир кун жавоб берилади.\nАкмал пойтахтда қандолат маҳсулоти бўлмиш рулет ишлаб чиқарувчи корхонада 24 киши билан бирга ишлайди. Уч маҳал овқат берилади. Эрталаб “Ролтон” тез пишар кесмаси. Тушлик ва кечки овқатга гўштсиз макарон шўрва.\nАкмалнинг айтишича, корхонада Булунғур туманидан келган 6 нафар қиз ҳам ишлайди. Фақат улар аёл киши бўлгани учун 1 соат камроқ ишлайди.\n“Кечки вақт соат 9 да ишдан кетамиз деб жанжал қилишади. Лекин жавоб бермасдан соат 10 гача ишлатади”, - дейди у.\nИш вақти ҳафтасига 40 соатдан ошиши мумкин эмас. Ходимнинг ёши ва меҳнат шароитларига қараб 40 соатдан камайиб боради. Бу нарса Меҳнат кодексида белгилаб қўйилган\nАкмалнинг билдиришича, иш берувчи бу қизларнинг паспортларини олиб қўйган. Янги йилда қайтиб бераман деган ваъда берган. Қизлар 3 ойдан бери шундай шароитда ишлашга мажбур.\n17 нафар эркак ишчи корхона жойлашган уйдаги бир хонада туришади. Хона икки қаватли каравотлар билан тўлдирилган. Қизлар ўша маҳалладаги уйларнинг бирида ижарада туради.\nАкмалнинг таъкидлашича 25 нафар ишчининг ҳаммаси вилоятдан келган, пропискаси бўлмагани сабаб мана шундай шароитларда ишлашга мажбур.\nЖиззахлик Асадулло бир мунча вақт илгари Тошкентга бориб ишлаб келган. У кичик хусусий корхонада тиш тозалагич ишлаб чиқарган.\n“Эрталаб соат 8:30 иш бошлардик, кечқурун соат 9 гача 12 соатча ишлардик. Иш қийин эмасди. Енгил лекин сал бош оғриқли иш. Ҳафтада дам олиш берилмасди. Ҳар замонда ишим чиқиб қолганда жавоб сўра турардим. Лекин қатнаб ишлайдиган тошкентлик маҳаллий ишчилар якшанба куни дам оларди”.\nҲозир у ерда Асадуллонинг қариндошлари ишлайди ва кунига 11 соатдан кўп ишлаган ҳолда 13 минг сўм ёки 4,5 доллар ҳақ олади. Ишламаган кунига маош чиқмайди. Маҳаллий аҳоли ҳам шунча ҳақ олади. Аммо улар 8 соат ишлайди. Вилоятдан келган ишчиларнинг ортиқча ишлаган ҳаққи ётоқ ва овқатга чегириб қолинади.\nБундай корхоналарнинг эгалари пропискани текшириб келувчи участка нозирларига пул бериш билан муаммони бартараф қилишиди. Асаддулло бунга бир неча маротаба гувоҳ бўлган.\n“Янги йил ёки шунга ўхшаш байрам арафасида милиция келаяпти, деб югуриб қолишарди. Милиция келиши билан бригадир раҳбарга телефон қиларди. Раҳбар келиб участковойга 50-100 минг сўм қистириб юборарди”.\nБу каби кичик хусусий корхоналарда кўп ҳолларда ишчи ва иш берувчи ўртасида шартнома тузилмайди. Натижада иш берувчи ишчиларни ўзи истаган режим ва шароитда ишлатади.\nЎзбекистон касаба уюшмалари федерациясидан ишонч телефонини кўтарган Меҳнат кодекси бўйича бир ҳафталик иш вақти 40 соатдан ошмаслиги кераклигини айтади.\n“Иш вақти ҳафтасига 40 соатдан ошиши мумкин эмас. Ходимнинг ёши ва меҳнат шароитларига қараб 40 соатдан камайиб боради. Бу нарса Меҳнат кодексида белгилаб қўйилган”.\nХодим Касаба уюшмаси фақат унга аъзо корхона ишчиларнинг ҳуқуқларини ҳимоя қила олишини билдирди. Унга кўра қолган вазиятларда Меҳнат ва аҳолини ижтимоий ҳимоя қилиш вазирлиги ва ҳуқуқни муҳофаза қилувчи органлар шуғулланади.\nМеҳнат ва аҳолини ижтимоий ҳимоя қилиш вазирлигидан бу масалада жавоб берувчи шахсни топа олмадик. Давлат ҳуқуқ инспекцияси бўлимидан ҳеч ким телефон гўшагини кўтармади. Вазирликнинг ишон телефонлари эса веб саҳифада кўрсатилмаган.\nТошкент вилоятидаги корхоналарнинг бирида иш юритувчи бўлиб ишлаган суҳбатдошимизнинг билдиришича, уларнинг корхонасига ишчиларнинг шароитларини ўрганиб бирорта ҳам назорат органи келмаган.\nТошкентдан ҳуқуқ фаоли Суърат Икромов кичик корхоналарнинг ишлаши барқарор бўлмагани сабаб улардаги меҳнат ҳуқуқини текшириш одатда амалга ошмаслигини айтади.\n“Масалан, битта туманда бундай кичик корхоналар 100-200 та бўлиши мумкин. Биттаси очилиб, 3-4 ойдан кейин ёпилади. Шунинг учун бу нарсанинг кўп муаммолари бор. Буни ҳал қилиш учун Тадбиркорлар палатаси ҳаракат қилиши керак,” – дейди Суърат Икромов.


Коронавирусдан ҳимояланиш учун нима қилиш керак? » Muzlik.uz - O‘zbekiston yangiliklari\nЯкшанба куни Ўзбекистонда илк бор Covid-19 коронавирус инфекцияси аниқланди . Жаҳон соғлиқни сақлаш ташкилотининг қайд этишича, касаллик аксарият ҳолатларда (қарийб 80 фоиз) енгил кечади ва соғломлашиш билан тугайди. Бироқ асоратлари кузатилиши мумкин. Ўзингиз ва яқинларингиз саломатлигини қандай ҳимоя қилишингиз мумкин? ЖССТ қуйидаги оддий қоидаларга риоя қилишни тавсия этмоқда . Қўлигизни мунтазам ювинг Қўлингизни мунтазам равишда совун билан ювинг ёки спирт сақловчи восита билан тозаланг (агар қўлларингиз жуда ифлос бўлмаса). Агар қўллар юзасида вирус бўлса, бу уни ўлдиради. Шунингдек, ўз гаджетларингиз ва компьютер техникаларингизни мунтазам равишда дезинфекция қилинг. "Газета.uz"да реклама Одамлар гавжум жойлардан қочишга ҳаракат қилинг Гавжум жойларга заруратсиз ташриф буюрманг. Иложи бўлса, узоқдан тўлов усулларини ва рўйхатдан ўтиш хизматларини танланг. Жамоат жойларида бошқалар билан ўртангизда масофа сақланг Одамлар билан ўртангизда камида 1 метр масофа сақланг, айниқса уларда йўтал, бурун оқиши ёки иситма бўлса. Респиратор инфекция билан касалланганлар йўталса ёки аксирса, атрофига вирусли майда томчилар тарқатади. Агарда бундай одамга жуда яқин бўлсангиз, нафас олиш вақтида вирусни юқтириб олишингиз мумкин. Имкон қадар қўлларингиз билан кўзингиз, бурнингиз ва оғзингизга тегинманг Бу нима учун керак? Қўллар вирус мавжуд бўлган кўп жойларга тегади. Инфекцияли қўллар кўзлар, бурун ёки оғизга тегса, вирус қўллар терисидан танага ўтиши мумкин. Нафас олиш гигиенасига риоя қилинг Йўталаётганда ва аксираётганда оғзингиз ва бурнингизни салфетка ёки енгингизнинг ички қисми билан ёпинг; салфеткани дарҳол қопқоқли ахлат қутисига ташланг ва қўлларингизни спиртли антисептик билан тозаланг ёки уларни совун ва сув билан ювинг. Агар сиз йўталаётганда ёки аксираётганда бурун ва оғизингизни қўлингиз билан ёпиб қўйсангиз, микроблар сизнинг қўлларингизга, сўнгра сиз тегаётган нарсаларга ёки одамларга ўтиши мумкин. Қўл бериб кўришиш ва қучоқлашишдан воз кечиш керакми? Ҳа. Респиратор касалликларни келтириб чиқарадиган вируслар қўл бериш кўришиш ҳамда кўз, бурун ва оғизга тегиниш орқали юқиши мумкин. Саломлашишда қўлингизни силкитинг, бошингизни қимирлатинг ёки эгилиб қўйинг. Ниқоб тақиш керакми? ЖССТ фақатгина сизда Covid‑19 аломатлари (айниқса йўтал) бўлса ёки касал кишига қараётган бўлсангиз тақишни тавсия қилмоқда. Бир марта ишлатиладиган ниқоблардан такроран фойдаланиб бўлмайди. Жамоат жойларида резина қўлқоп тақиш фойда берадими? Йўқ. Сиз резина қўлқоп тақмасдан, қўлингизни ювиб юрсангиз вирусдан кўпроқ ҳимояланган бўласиз. Коронавирус қўзғатувчиси қўлқопларни ифлослантирган бўлиши мумкин. У билан юзга тегинсангиз, ўзингизни хатарга ташлаган бўласиз. Иситма кўтарилса, йўтал пайдо бўлса ва нафас олиш қийинлашса, тезроқ тиббий ёрдамга мурожаат қилинг Ушбу аломатлар зудлик билан тиббий ёрдамга мурожаат қилишни тақозо этади, чунки респиратор инфекция ёки бошқа жиддий касалликлар келиб чиқиши мумкин. Нафас олиш органларининг зарарлангани тана ҳароратининг кўтарилиши билан кечса, бу турли сабаблар қаторида Covid-19 бўлиши ҳам мумкин. Агарда ўзингизни ёмон ҳис этаётган бўлсангиз, ҳаттоки касалликнинг енгил аломатлари, масалан, бош оғриғи ёки тумов, соғломлашгунга қадар уйда қолинг. Атрофдагилар билан алоқага киришишдан сақланинг, ўзингизни ва яқинларингизни Covid-19 ёки бошқа вирусли инфекциялардан ҳимоя қилинг. Коронавирус билан боғлиқ мурожаатлар учун 1003 рақамига қўнғироқ қилинг. Санитария-эпидемиологик осойишталик агентлигининг 71−276−49−66 телефон рақамларига ҳам қўнғироқ қилиш мумкин. Яқинларингизга ғамхўрлик қилинг Яқинларингизнинг соғлиғини мунтазам суриштириб туринг. Уларни ёқимли фаолият билан шуғулланишга унданг. Кекса қариндошларга озиқ-овқат сотиб олишга ва тўловларни тўлашга ёрдам беринг. Фарзандларингизга хотиржам ва тўғри маслаҳат беринг. Агар сиз 60 ёш ва ундан катта бўлсангиз ҳамда сизда соматик касалликлар бўлса (масалан, артериал гипертензия, юрак, ўпка, саратон касаллиги ёки диабет), одам кўп тўпланадиган ва касал одамларни учратадиган жойлардан сақланинг. Антибиотиклар ёрдам берадими? Йўқ. Антибиотиклар вирусларга таъсир қилмайди, улар фақатгина бактериал инфекцияларга фаол таъсир кўрсатади. Covid‑19 вирус бўлиб, антибиотиклар унга нисбатан самарасиз. Covid‑19 профилактикаси ёки уни даволашда антибиотиклардан фойдаланиш тавсия қилинмайди. Улар фақатгина бактериал инфекциялардан даволанишда шифокор тавсиясига асосан қўлланилади. Қўшимча маълумотларни ЖССТ сайтидаги Covid‑19 коронавируси тўғрисидаги махсус бўлимдан олиш мумкин.


Нафс хотиржамлигига эришиш мўмин учун энг улуғ неъмат ҳисобланади. Зеро, хотиржамлик кишини илмда, ибодатда, фаолиятда фазилатга эриштиради. Буни фикри саломат, маънавий қудрати юксак кишиларгина ҳис қиладилар.\nСаъй-ҳаракат кишини толиқтирганда, у роҳат ва хотиржамлик истаб қолади. Бу осойишталикни аввало, оиласидан, уйидан топади. Оила тинч бўлса, ундаги муҳит инсон учун бир малҳам каби, яъни унинг фикрий, жисмий, ақлий ва руҳий талабларини қондиради. Натижада қалбида хотиржамлик қарор топади.\nЭркак ва аёл жуфтлигини бир бинога ўхшатса бўлади. Бинони қуришда меъморий қоидаларга риоя қилинмаса, деворлари тез дарз кетади, таъмирталаб бўлиб қолади ёки арзимаган зилзилаларда ҳам ер билан яксон бўлади. Оила биноси ҳам ана шундай, ўзига хос қонун-қоидаларга амал қилинмай қурилса, омонатдир. Агар оила заиф бўлса, жамиятга ҳам салбий таъсирини ўтказмай қолмайди.\nШу боис оила қуриш борасида таълимни энг олдин инсонларга мураббий қилиб юборилган зот – Муҳаммаддан (соллаллоҳу алайҳи ва саллам) ўрганган маъқул. У зот оила қураётганларга жуда кўп насиҳатлар қилганлар. Жумладан, Абу Ҳурайрадан (розияллоҳу анҳу) ривоят қилинган ҳадиси шарифда Расулуллоҳ (соллаллоҳу алайҳи ва саллам) бундай деганлар: «Хотинлар тўрт нарсанинг бири учун никоҳга олинади: мол-дунёси, насл-насаби, чирой-жамоли ва дин-диёнати учун. Сен дин-диёнати учун никоҳингга олиб муваффақият қозонгин». (Муттафақун алайҳ).\nОила қуриш муҳим масала, лекин у таназзулга юз тутганда, уни сақлаб қолиш учун ҳаракат қилиш янада аҳамиятли. Динимизда оила биносини тўғри барпо қилиш, унинг осойишталигини сақлаш, емирилаётган пайтда муолажа қилиш борасида кўрсатмалар кўп. Бу борадаги асосий ҳаракат, аввало, эркак кишидан талаб этилади. Зеро, Аллоҳ эркакни аёлдан афзал – оила раҳбари қилиб яратди. Жисмоний тузилиши, ички ва ташқи қиёфаси, асабий, руҳий, нафсоний ва бошқа жиҳатларидан оила раҳбари бўлишга эркак мос. Шу сабабдан оила қуриш, уни тутиб туриш, бу йўлдаги барча сарф-харажатлар ҳам эркак киши зиммасида. Қуръони каримда бундай дейилади: «Эркаклар хотинлар устидан (оила бошлиғи сифатида доимий) қоим турувчилардир. Сабаб – Аллоҳ уларнинг айримлари (эркаклар)ни айримлари (аёллар)дан (баъзи хусусиятларда) ортиқ қилгани ва (эркаклар ўз оиласига) ўз мол-мулкларидан сарф қилиб туришларидир. (Аёллар ичида) солиҳалари – бу (Аллоҳга ва эрига) итоатли, ғойибга Аллоҳ сақлаганича ҳимоятли (яъни, эрларининг сирлари, мулклари ва обрўларини сақловчи)лардир». (Нисо, 34).\nОяти каримада айтилган "раҳбар"лик бу – масъулиятдир. Унга биноан, эркак киши оиланинг ҳар бир аъзосининг эҳтиёжларини қондиришга, ҳимоя қилишга, тўғри йўлга йўллашга жавобгар саналади. Ана шу меъёрни сақлаган оилаларни фаровонлик тарк этмайди. Агар бунга қаноатли бўлмасалар, қандай йўл тутиш кераклиги кейинги ояти каримада баён этилади: "Агар улар (эр-хотин)нинг оралари бузилиб кетишидан қўрқсангиз, эр оиласидан бир ҳакам, хотин оиласидан бир ҳакам юборингиз. Агар (эр-хотин) ислоҳни хоҳласалар, Аллоҳ ўрталарини мувофиқлаштиргай. Албатта, Аллоҳ билимдон ва хабардор зотдир" (Нисо, 35).\nДемак, ичкарининг сирини ташқарига чиқармасдан ҳал этишнинг иложи қолмаганда бошқалар аралашиб бўлса ҳам оиланинг таназзулга юз тутишидан сақлашга ҳаракат қилинади. Зеро, жамиятдаги осойишталик оилалардаги хотиржамликдан бошланади.\nАллоҳ барчамизга саодатли оила қуриш бахтини насиб этсин!


Блогерлик – ўткинчи тренд | Futura – ҳаммаси ахборот технологиялари, маркетинг ва стартаплар ҳақида Блогерлик – ўткинчи тренд – Futura – ҳаммаси ахборот технологиялари, маркетинг ва стартаплар ҳақида\n11 noyabr 14:28\nЎзбекистонда баъзи блогерларнинг обрўси журналист ва ёзувчиларникидан ҳам баланд. Жамиятда уларнинг алоҳида синфи вужудга келгандек.\nБу шундай давом этадими? Менинг фикрим – блогерлик шуҳрати узоққа чўзилмайди.\nБлогинг – барча давлатларда майдон марказини эгаллаган тоифа эди\nБлогерлик бир пайтлар нафақат Ўзбекистонда, балки бутун дунёда жамоатчиликни ўзининг ортидан эргаштира оладиган куч сифатида ўртага чиққан эди.\nАҚШда блогерлик 2000-йиллар чўққига чиққан. Ҳатто президентлик сайловига блогерларнинг таъсири мавзусида илмий ишлар қилинган; 2000-йиллар ишланган журналистикага оид Голливуд филмларида блогерлик ОАВларни доғда қолдираётган янги ва таъсирчан восита сифатида тасвирланган.\nБугун саҳнада улар ортиқ кўринмайди.\n2000-йилларда АҚШ анъанавий оммавий ахборот воситалари интернетга энди мослашаётган, янги платформада ҳали ўз ўрнини топмаган пайт эди. Баъзи индивидуал шахслар – блогерлар интернетга ОАВлардан кўра фаолроқ ва эртароқ кириб борди ва табиийки аудиторияни ҳам биринчилардан бўлиб қўлга киритди. Газета ва телеканаллар даври тугади; энги блоггерлар асри келди, деган гап-сўзлар чиқди.\nАммо бу узоққа чўзилмади. ОАВлар нафақат яшаб қолди, балки тез орада интернетга ҳам мослашиб, аудиторияни ўзига тортиб олди. ““New York Times”, “Wall Street Journal”, “Washington Post” каби нашрлар бугун интернетда энг кўп ўқувчига эга ва яхшигина даромад ҳам кўраётган ОАВлар саналади.\nОмма фикрига, сиёсатга таъсир ўтказиш ва сайловлар натижасига таъсир кўрсатиш вазифасини бугун яна шу анъанавий нашрлар бажармоқда. Ора-орада бу соҳа гигантларининг жиғига тегиб турадиган янги овозлар чиқиб қолади; лекин улар ҳам индивидуал блогерлар эмас, балки озчилик ёки фарқли қарашларни тарғиб этувчи шахслар ёки бизнеслар томонидан ташкил этилган интернет нашрларидир.\nБиз билган блогерлар фикрлари бугун алоҳида платформаларда, сайтларда ёки каналларда эмас, кўпроқ юқорида тилга олинган нашр сайтларининг “Opinion”, “Column” каби саҳифаларида кўзга ташланади. Яъни, улар алоҳида саҳифа юритгандан кўра, шу нашрлар сайтларига ёзса, кўпроқ одам ўқишини билади. Ғарбда ижтимоий блогерлик фақат шу кўринишда сақланиб қолган.\nЎзбекистонда вазият бошқачароқ\nЎзбекистонда блогерликнинг оммалашувига журналистиканинг интернетга мослашмаганидан кўра, сўз эркинлигининг мавжуд эмаслиги кўпроқ туртки берди. Газета-журналлар, телеканаллар ҳануз янги даврга мос янги сўз айта олмаяпти. Бугун сўз эркинлиги, асосан, “йўқотадиган ҳеч нарсаси йўқ” блогерлар саҳифаларида кўриняпти. Kun.uz, Daryo.uz каби ўзбек онлайн журналистикаси “оталари”да ҳам ҳали блогерлардагидек жасорат йўқ.\nЎзбек блогерлари яшаб қоладими?\nОлдинда иккита йўл бор.\nБиринчиси, сўз эркинлиги ҳозиргидек давом этади ва анъанавий, хусусан, интернет ОАВлари тўла сўз эркинлигидан фойдаланишни бошлайди. Натижада ҳеч ким айта олмаган муаммоларни кўтарадиган блогерларга ҳожат қолмайди; яъни улар ўз аудиториясини ресурсларга бой бошқа ОАВларга бой беради.\nИккинчиси, эркинлик шабадаси ниҳоясига етади ва сўз эркинлиги, ОАВ устидан кескин назорат қайта ўрнатилади. Бундай ҳолатда нафақат ОАВлар, балки блогерларнинг ҳам овози бўғилади. Демак, улар ё Ўзбекистондан ташқарида ишловчи мухолиф каналларга айналади ёки бутунлай фаолиятини тўхтатади.\nУмид қиламанки, Ўзбекистонда биринчи ҳолат юз беради. Лекин ҳар икки ҳолатда ҳам блогерларимизнинг умри узоққа бормайди. Бу қачон содир бўлади? Буни аниқ айтиш қийин.\nХуллас, блогерларга алоҳида статус бериш, улар ҳақида қонун қабул қилиш каби ташаббуслар кераксиз. Аввал ҳам айтганман, на блогер, на журналист алоҳида ҳуқуқ ёки имтиёзга эга. Улар барча фуқароларга берилган ахборот олиш ва тарқатиш ҳуқуқидан, яъни сўз эркинлигидан фойдаланмоқда. Журналистлар фаолияти ҳимояга муҳтож, лекин эрта-индин йўқолиш хавфи билан юзлашаётган синф учун алоҳида қонун яратишга вақт сарфламаган маъқул.\nБлог ва ижтимоий саҳифани юритишдаги 7 хато\nWant create site? Find Free WordPress Themes and plugins.1-хато: Янги блогим бирдан ўқилади, деган тушунча Блог юритишни бошлашга қарор қилганингиз жуда яхши. Бу узоқ сафарнинг бошланиши. Блогингизга тасодифан кирган ўқувчига ишонманг! Ноёб ва фойдали маълумотларни бўлишар экансиз, уларни янада оммавийлаштириш ҳақида унутманг. Шунчаки ҳеч нарса ўз-ўзидан ишламайди. Аввало, сизнинг хабарларингиз матнини оптималлаштиринг, ички ва ташқи […]


Тоғли Қорабоғ уруши: Унга онаси энди йўқлигини қандай айтай? - BBC News O'zbek_圓通快遞香港\nТоғли Қорабоғ уруши: Унга онаси энди йўқлигини қандай айтай?\nШанба куни шаҳарда 17 октябрь куни ракета ҳужумида ҳалок бўлганлар хотирасига бағишланган мотам тадбирлари ўтказилди.\n"Набирам мен билан ухлаяпти, тинмай "бобо, онамни олиб келинг!" дейди. Уни қандай олиб келай? Унга онаси энди йўқлигини қандай айтай?" дейди Низомий Агаев ва кўз ёшларини яшириш учун юзини қўллари билан ёпади.\nУнинг набираси - уч ёшли Хадича энди етим. Унинг онаси, отаси ва синглиси ҳужум чоғида ўлган.\nТоғли Қорабоғ: Учинчи сулҳ ҳам чиппакка чиқдими?\nПутин: Тоғли Қорабоғда минглаб одам ўлган\nТоғли Қорабоғ: Қай бир хабар рост, қайсиси ёлғон?\nТоғли Қорабоғ: Халқаро ўйинчилар ким ва уларнинг роли қандай?\nХадичанинг мовий кўзларида чарчоқ ва бироз шишгандек кўринади. Ҳужумдан уч кун ўтгунча, у кўзларини очолмади - портлаш вақтидаги қум ва чанг унинг кўз шох пардасини қоплаб олганди. Энди шифокорларнинг саъй-ҳаракатлари билан Хадича бир соатда бутун оиласи тақдири ўзгарган дунёни кўрмоқда.\nОзарбайжоннинг иккинчи йирик шаҳри - Ганжада бир ҳафта давомида портлаш овози эшитилмади. Унинг ўрнига энди кўчаларда қурилиш техникаларининг товуши аста-секин баландламоқда. Одамлар портлаш тўлқинида зарар етган биноларни қайта тикламоқда.\nСурат манбаси, Max Lomakin / BBC\nХадичанинг уйи ҳам энди йўқ, портлаш барини вайрон қилган. Ҳозир Хадича Ганжадан 20 километр узоқликдаги қишлоқда бобоси ва бувиси билан яшайди.\n17 октабрга ўтар кечаси Ганжадаги турар-жой квартали ракета зарбалари остида қолди. Озарбайжонга кўра, Арманистон қуролли кучлари шаҳарга Скад (Р-17) баллистик ракетасини отган. Арманистон кучлари буни рад этди ва улар фақат ҳарбий нишонларга зарба бераётганини айтмоқда.\n"Портлаш товушини эшитдиму, машинага югурдим ва Ганжага - қизим олдига учдим. Уларнинг олд эшиги томон югурдим, дунём қулаб тушди... На эшик, на панжара қолган, ҳеч нарса йўқ эди. Фақат атрофдаги зулмат ва тошлар уюми", деб эслайди Низомий Агаев.\nТоғли Қорабоғдаги фронт чизиғидан 60 километр узоқликда жойлашган Ганжани ўққа тутиш 4 октябрда бошланганди.\nАгаевлар уйига кираверишда қора шарф боғланган - мотам рамзи. Ҳозир уларнинг уйида одам кўп. Қариндошлар, қўшнилар, танишу бегоналар Хадичанинг ўлган ота-онасини хотирлаш учун келишмоқда. Бу ерда уларни шаҳидлар ва қаҳрамонлар деб атайдилар.\nХадича бир зумда ота-онасидан айрилди\n"Қизимнинг режалари кўп эди, кўп нарсаларни орзу қиларди. Ҳеч нарса ўйлаганингдек бўлмайди. Қизим, қизим, қанақаси бу?" - ҳўнграб йиғлайди марҳуманинг онаси Севинж Агаева.\nҚариндош-уруғ атрофни айланиб чиқмоқда. Кимдир жажжи Хадича билан ўтирибти. Сонидаги жароҳат сабабли у югура олмайди, юролмайди ҳам, шунинг учун кимдир уни доимий кўтариб юради.\n"Набирамга нима тилайман? У униб ўсишини тилайман. Аллоҳ уни қўлласин, ўзи асрасин. Худо набирамизда ўз қизимизни кўришимиз учун уни сақлаб қолди", дейди Севинж.\nУ кўзёшларини аранг тутиб турибди, уй атрофини кезади; маросимга келганларга чой нон келтиради; дераза пардасини ва бошидаги қора рўмолини тўғрилайди.\nСевинж кўз ёшларини тўхтатолмайди\nИлтимосимизга кўра у қизининг тўй фотосуратини ёпиб турган матони бир лаҳзага очади (маҳаллий анъанага кўра, майитларнинг фотосуратлари ва уйдаги барча кўзгулар мотам пайтида мато билан ёпилади).\n"Қизим пишириқ пиширишни жуда яхши кўрар эди. Пишириқлар, ширинликлар, печенье. У жуда мазали овқат тайёрларди, ҳаммани меҳмон қилар, ўзи ҳам улар билан тамадди қилишни хуш кўрарди," дейди Севинж ва уйга келганимиздан бери биринчи марта жилмайиб қўйди.\nБу вақтда кичкина Хадича яна онасини сўрамаслиги учун Низомий уни чалғитди. Мен ундан шу кунларда оиласи бошига тушган мусибат билан қандай курашганини сўрайман.\n"Ҳозир асосийси бизнинг Ватанимиз, унинг ободлиги. Уруш, уруш давом этмоқда. Биз йўқотишлардан қўрқмаймиз, ҳалок бўлган қаҳрамонларимиз жасадларини кутиб олишга тайёрмиз. Бу қонларнинг ҳаммаси бекорга тўкилмаслигига ишонамиз. Тез орада бизнинг ҳарбийларимиз ғалаба билан қайтади деб умид қиламан. Ва бу уруш, бу даҳшат тугайди," деб жавоб беради Низомий.\nУшбу суратда Хадичанинг онаси, отаси ва синглиси. Улар портлаш пайти ҳалок бўлганлар\n"Мен ўзимни қазиб олдим... энди қандай яшашни билмайман"\nОзарбайжон расмийларига кўра, 17 октабрь кунги ракета ҳужумлари натижасида 20 дан ортиқ турар-жой бинолари вайрон бўлган.\nУлардан бири Рамиз Габдраҳмановники эди. Уни яқиндагина қурганди, уни астойдил жиҳозлади, шу ерда кексаликка қадар яшайман деб ният қилганди. Аммо уй энди йўқ.\nРамизнинг қизи ва уч набираси ҳам энди йўқ. Уларнинг барчаси бир неча ўн метр наридаги қўшни уйда ухлардилар. Ракетанинг асосий зарбаси ўша ерга бўлди.\n"Даҳшат, даҳшат... Қариндошларимни парча-парча йиғиб олдим. Портлашдан уйғониб кетган эдим, тошлар, том қолдиқлари қулади. Ўзимни ўзим қазиб чиқариб олдим ва дарҳол қизимникига югурдим. Қўлларим билан қазиб олдим... Уларнинг жасадларини парча-парча ҳолатда чиқариб олдим. Уч набирамни парча-парча йиғдим," дейди Рамиз.\n"Бундан буён қандай яшашни билмайман. Менда куч йўқ, ҳеч нарса йўқ... Аммо нима қилиб бўлмасин яшашимиз керак. Биз яшаймиз," деб такрорлайди у бир пайтлар унинг севимли бурчаги бўлган тошлар уюмига қараб.\nУнинг буюмлари ғишт ва арматура остидан чиқиб туради. Улар орасида - уй компоти ва мураббо бўлган идишлар, улар қандай қилиб бутун қолгани аниқ эмас. Рамиз уларга бепарво қарайди. Унинг хаёлидан нималар ўтаётганини билмайман, лекин ўзим бир неча уйни парчалаб ташлаган ва 14 кишини ўлдирган портлашдан омон қолган шиша идишлардан кўз узолмайман.\nРамиз уйи вайроналари ўрнида\nШиша парчалари овози эшитилади - булар Рамизнинг қўшнилари, ҳовлиларидаги шиша парчаларини супурмоқдалар.\n"Шундай қилиб, биз ҳаммасини тозалаб, деразаларга янги ойна қўйиш ва ҳаётни давом эттириш вақти келди, деб қарор қилдик, - дейди Солмаз исмли аёл менга (у фамилиясини айтмади). - Умид қиламанки, яна снарядлар тушмайди. Аммо шундай бўлса ҳам, биз ҳеч қаерга кетмаймиз, ҳаммасини тиклаб, аввалгидек яшаймиз."\nПутин: Тоғли Қорабоғда минглаб одам ўлган – Озарбайжон ва Арманистон, Tog’li Qorabog’, O’zbekiston, Rossiya, Turkiya, yangiliklar\nТоғли Қорабоғ: Халқаро ўйинчилар ким ва уларнинг роли қандай? Video Dunyo Yangiliklar\nТоғли Қорабоғ ва савол: Қай бир хабар рост, қайсиси ёлғон? - Озарбайжон ва Арманистон, Tog’li Qorabog’, O’zbekiston, Rossiya, Turkiya, yangiliklar\nТоғли Қорабоғ уруши: Одамлар шок, даҳшат, алам ва қайғуда - Озарбайжон ва Арманистон, Tog’li Qorabog’, O’zbekiston, Rossiya, Turkiya, yangiliklar\nЯнгиланди, Тоғли Қорабоғ: Жасадлар ва асирлар ҳали ҳам айирбошланмаган – Озарбайжон ва Арманистон, Tog’li Qorabog’, O’zbekiston, Rossiya, Turkiya, yangiliklar


Қуръони каримни тўлиқ ёд олиш учун тавсиялар\nҚуръони каримни қироат қилиш савоби катта амал. Аллоҳ таоло марҳамат қилган: “Аллоҳнинг Китобини тиловат қиладиган, намозни баркамол адо этадиган ва Биз уларга ризқ қилиб берган нарсалардан махфий ва ошкора эҳсон қиладиган зотлар сира касод бўлмайдиган тижоратдан (ажру савоб бўлишидан) умидвордирлар. Зеро, (Аллоҳ) уларнинг ажрларини комил қилиб берур ва Ўз фазлини уларга янада зиёда қилур. Албатта, У мағфиратли ва оз хайрли амалларни ҳам қабул қилувчидир” (Фотир, 29-30).\nБу оятда дастлаб Қуръон тиловат этиш зикр қилиниши Қуръони каримни ўқиш ва унга амал қилиш ҳар бир мўмин-мусулмоннинг доимий одати бўлиши лозимлигига ишора. Ҳар бир мусулмон намоз ўқиш учун керак бўлган сураларни ёддан билиши фарзи айн, Қуръони каримни тўлиқ ёдлаш эса фарзи кифоядир. Яъни, бир жамоадан айрим кишилар уни тўла ёдласа, бошқаларнинг зиммасидан соқит бўлади.\nУсмон розияллоҳу анҳу ривоят қилади: «Расуллуллоҳ соллаллоҳу алайҳи васаллам бундай деганлар: “Сизларнинг энг яхшиларингиз, Қуръонни ўрганиб, уни ўргатадиганларингиздир”» (Имом Бухорий ривояти).\nҚуръонни ёдлаш бошқа илмларни ҳам ўзлаштиришга ёрдам беради. Қуръон – нурдир. Уни ёдлаган кишининг қалби мунаввар бўлади. Қалбнинг ободлиги имон-эътиқод ва Қуръон тиловати билан бўлади. Ибн Аббос розияллоҳу анҳу ривоят қилади: «Расули акром соллаллоҳу алайҳи васаллам: “Қалбида Қуръондан бир оят ҳам бўлмаган киши хароба уйга ўхшайди”, деганлар” (Имом Термизий ривояти).\nРасулуллоҳ соллаллоҳу алайҳи васаллам: “Эй Абу Зарр! Эрталаб туриб Аллоҳнинг китобидан бир оят ўрганишинг сен учун юз ракат нафл намозидан афзалдир”, дея марҳамат қилганлар.\nМусулмон киши Аллоҳнинг китобини имкони қадар ёдлаши керак. Зеро, Қуръонни ёд олган кишининг мақоми икки дунёда юксак бўлади. Қуръони каримни тўлиқ ёд олишнинг бир қанча услублари бор. Қуйида улардан энг машҳурларини келтирамиз:\n1-услуб. Қуръон ярим бет ёки бир, икки, уч, тўрт, беш бетдан бошидан охиригача уч юз мартадан ўқиб чиқилади, иккинчи қайтаришда икки юз мартадан ва учинчисида эса, юз мартадан такрор қилинади.\n2-услуб. Олдин ҳар бир поранинг фақат бош бетлари ёдлаб чиқилади. Кейин иккинчи бетлари ёд олинади. Сўнгра учинчи, тўртинчи ва ҳоказо бетларини ёдлаш давом эттирилади. Бу услубда пораларнинг бўлиниш жойлари яхши ёдда қолади.\n3-услуб. Ҳар бир бет юзтадан ўқиб чиқилади. Бир марта тўлиқ ёдлаб, хатм қилгач, иккинчи марта яна бошқатдан хатм қилишни бошлайди ва яна юз мартадан такрор қилади. Хатмни тугатгач, яна бошидан бошлайди. Шу тариқа саноғи мингтага етгунича такрор ёдлайверади.\n4-услуб. Бир сура тўлиқ, пишиқ-пухта ёдланмагунича бошқа сурани ёдлашга ўтилмайди. Бу услуб Қуръонни охиридан бошига қараб ёд олишда қулай. Саҳобалар розияллоҳу анҳумларнинг Қуръон ёдлаш услублари шунга яқин бўлган.\nГулобод ҚУДРАТУЛЛОҲ қизи,\n5650 марта ўқилди\nДругие материалы в этой категории: « Қуръони каримнинг муборак исмлари\tБир оят тафсири рукнидан: мўминларга мағфират сўранг »


Google хитойликлар учун қасос олди! - Terabayt.Uz\nКуни кеча биз Remove China Apps иловаси чиқибоқ хитга айланганлиги ҳақида ёзган эдик. Номидан ҳам англашилганидек, у смартфондан хитойча дастурларни ўчиришга ёрдам беради. Аммо бу дастур тезда Play Market’дан йўқолиб қолди!\nЎҚИНГ: Android-иловани смартфонга ўрнатмасдан ишлатиб кўрамиз\nУшбу илова OneTouch AppLabs компанияси (Ҳиндистон) томонидан ишлаб чиқилган бўлиб, асосан ҳиндистонликлар орасида ўта оммалашганди. Бунга эса «филлар ўлкаси» аҳолисининг хитойликларга нисбатан ғарази, коронавирус тарқалишида уларни айбдор деб билганлари, шунингдек, икки мамлакат орасидаги сиёсий келишмовчиликлар ҳам асосий сабаблардандир.\nRemove China Apps иловасини Ҳиндистоннинг таниқли шахслари ҳам илгари суриб, аудитория фикрига таъсир ўтказишган. Йога гуруси (устози) Баба Рамдев ўз смартфонидан Хитой иловаларини ўчираётгани видеосини Twitter’да улашиб, бошқаларни ҳам шундай қилишга ундаган. Ҳиндистон шоу-бизнеси юлдузлари хитойликларнинг TikTok иловасини намойишкорона ўчира бошлашди; буни эса таъсирга эга сиёсатчилар, шу жумладан Ҳиндистонда иқтидорда бўлган партия спикери ҳам мақтаган.\nЎҚИНГ: Ҳиндистонни «Jio’лаштириш»: 1,3 миллиард аҳолини БЕПУЛ 4G-алоқа билан таъминлаб, интернетни 5 карра арзонлатган миллиардер!\nХулласи калом, Remove China Apps иловасининг Ҳиндистон бўйлаб реклама кампанияси туфайли TikTok, UC Browser ва бошқа хитойлик дастурчилар маҳсулотлари хорижда ўз аудиториясини йўқота бошлади.\nБу эса Хитой томонининг – нафақат дастурчилар, балки ҳукумат миқёсидаги ҳақли эътирозига сабаб бўлди. Жумладан, ҳукумат газетаси – Global Times ёзишича, Ҳиндистон мазкур мамлакатга нисбатан оқилона бўлмаган усулларда ҳамла қиляпти; бу эса расмий Пекин томонидан тегишли чоралар кўрилишига олиб келиши мумкин.\nУшбу можароларга барҳам бериш учун Google компанияси Remove China Apps иловасини ўз дўконидан олиб ташлади. Бу эса Play Market сиёсатига ҳам тўғри келадиган оқилона қарор бўлди; зеро, унинг қоидаларига кўра, иловалар бошқа дастурларнинг ишлашига халақит бермаслиги лозим. Ҳиндистонликларнинг иловаси эса бошқа дастурларни номақбул сабабга кўра, яъни – хитойлик дастурчилар ишлаб чиққани учунгина зарарли, деб ҳисоблар эди.\nБундан яна шу ҳам англашиладики, оддий бир илова ҳам турли мамлакатлар орасида сиёсий қурол бўлиб хизмат қилиши, миллатлар аро низоларни қўзғаши мумкин экан.\nЎҚИНГ: Яна битта оммабоп сервис «Google қабристони»га кетяпти (+видео)\n#Googlae Play #Google #иловалар #Remove China Apps


Давлат бошқарувини баҳолаш ёхуд бюджет маблағлари қандай тежалади? | huquqburch.uz\nHome Мақолалар Давлат бошқарувини баҳолаш ёхуд бюджет маблағлари қандай тежалади?\nДавлат бошқарувини ислоҳ қилиш, органлар функцияларини оптималлаштириш, бошқарувга замонавий моделларни жорий этиш ҳамда фаолиятнинг сифатли натижаларига эришиш муҳим вазифалардан бири ҳисобланади.\nДавлат бошқарувининг концептуал янги моделини шакллантириш мақсадида Ўзбекистон Республикасида Маъмурий ислоҳотлар концепциясида мақсадли кўрсаткичларга эришиш ва самарадорлик асосида ижро этувчи ҳокимият органлари фаолиятини баҳолашнинг янги тизимини жорий этиш белгиланган.\nПрезидентнинг 2019 йил 27 февралдаги «2019 йил учун вазирликлар, давлат қўмиталари ва бошқа давлат бошқаруви органлари фаолияти самарадорлигини ҳамда мақсадли вазифаларга эришишларини баҳолашнинг асосий мезонлари тўғрисида»ги 5445-фармойиши қабул қилинган. Шунингдек, Президентнинг 2020 йил 19 майдаги «Давлат ҳуқуқий сиёсатини амалга оширишда адлия органлари ва муассасалари фаолиятини янада такомиллаштириш чора-тадбирлари тўғрисида»ги 5997-фармонига мувофиқ Адлия вазирлигига бир қатор вазифалар юклатилган.\nамалга оширилаётган маъмурий ислоҳотларнинг самарадорлигини мониторинг қилиш;\nушбу соҳада вазирлик ва идоралар ваколати ва функцияларининг тўлиқ ва сифатли амалга оширилаётгани ҳамда белгиланган мақсадларга эришилаётганини функционал таҳлил қилиш;\nвазирлик ва идоралар, шу жумладан, улар таркибидаги алоҳида ташкилотларнинг (агентликлар, инспекциялар, марказлар ва бошқалар) вазифа ва функциялари амалга оширилишининг самарадорлиги кўрсаткичларини (индикаторларини) баҳолаш ва натижаси бўйича Вазирлар Маҳкамасининг раёсати мажлисида муҳокама қилиш учун умумлаштирилган ҳисобот тайёрлаш;\nсамарадорлик кўрсаткичларига (индикаторларига) эришмаган давлат органларининг мансабдорларига нисбатан жавобгарлик чораларини қўллаш бўйича таклиф киритиш.\nДавлат бошқаруви органлари самарадорлигини баҳолаш қабул қилинган қонун ҳужжатлари, стратегик дастур ва режалар ҳамда уларни амалга оширишга қаратилган муайян фаолият ва ҳаракатлар натижасини аниқ мезонлар асосида баҳолаб боришдир.\nДавлат бошқаруви органлари самарадорлигини баҳолашни жорий этиш шу жиҳати билан долзарбки, давлат органларининг асосий таъминоти бюджет ҳисобидан бўлиб, вазирлик ва идоралар ваколати ва функцияларининг тўлиқ ва сифатли амалга оширилаётгани ҳамда белгиланган мақсадларга эришилаётганини функционал таҳлил қилиш орқали мазкур давлат ташкилотлари фаолиятининг бюджетга фойдаси ёки зарарини аниқлаш мумкин.\nМаълумот учун: Молия вазирлиги маълумотига кўра, давлат бошқаруви органлри фаолияти учун 2018 йилда тахминан 1 триллион 825 миллиард сўм харажат ёки бюджет харажатларининг 5 фоизи прогноз қилинган. 2018 йилнинг 9 ойи якунлари бўйича давлат ҳокимияти, бошқаруви, адлия ва прокуратура органларини таъминлаш харажатлари 1 триллион 967 миллиард сўмни ташкил этган, бу йиллик прогноздан 142 миллиардга кўп. 2019 йилда марказий ҳукумат органларини сақлаш харажатлари 3 трлн 757 млрд 300 млн. сўм (жами бюджетнинг 3,5 фоизи) га тенг бўлган, 2020 йилда 131 трлн 104 млрд 500 млн. сўмлик давлат харажатларининг 5 трлн 318 млрд 600 млн. сўми давлат бошқаруви органларини сақлаш учун ажратилган.\nДавлат ташкилотининг меҳнат унумдорлиги самарадорликнинг энг муҳим кўрсаткичи бўлиб, самарадорлик эришилган натижалар ва сарфланган ресурслар ўртасидаги нисбат, режалаштирилган натижаларга эришиш даражасидир.\nДавлат бошқаруви фаолиятининг самарадорлиги қуйидаги омилларга боғлиқ:\n– ҳар бир давлат органининг аниқ мақсади (вазифаси), таркибий бўлимлар ўртасида вазифалар, функциялар ва жавобгарликнинг аниқ тақсимланганлиги;\n– функцияларнинг бажариш механизмлари мавжудлиги;\n– фаолиятнинг аниқ режалаштирилганлиги;\n– меҳнат шароитларининг яратилганлиги;\n– малакали мутахассислардан иборат персонал билан тизимли ишлаш, самарали ва адолатли рағбатлантириш (иш ҳақи, мукофотлар ва бошқалар);\n– давлат хизматчиларининг меҳнат унумдорлигини баҳолаш мезонлари мавжудлиги;\n– баҳолаш натижаларига кўра таклифларни ишлаб чиқиш билан давлат органлари фаолияти самарадорлигини пасайтирадиган муаммоларни аниқлаш имконияти мавжудлиги.\nЎзбекистон давлат бошқарув тизимидаги мавжуд ҳолатлар ва органлар фаолиятини тартибга солувчи қонун ҳужжатлари ўрганилганда қуйидагилар аниқланди:\n1. Ривожланган хорижий мамлакатлар ва Ўзбекистон давлат бошқарувини қиёсий таҳлил қилганимизда мамлакатимизда қуйидагича тенденция кузатилмоқда, яъни давлат ва жамият турли соҳаларида муайян масала кун тартибига чиқса ва уни ҳал қилиш зарурати юзага келганда шу муаммо билан шуғулланувчи янги давлат идораси ташкил этилади.\nДавлат идоралари самарали фаолият юритиши учун уларнинг сонини кўпайтириш ёки янгиларини яратиш мақсадга мувофиқ эмас.\nМаълумот учун: бугунги кунда давлат бошқаруви тизимида 24 та вазирлик, 11 та давлат қўмитаси, 33 та агентлик, 6 та қўмита, 15 та инспекция, 5 та марказ фаолият юритади. Мазкур давлат бошқаруви органларининг 6 мингдан ортиқ функциялари мавжуд. Давлат органлари марказий аппаратида жами 10 мингдан ортиқ, ҳудудий бўлинмаларда 50 мингдан ортиқ давлат хизматчиси бор.\nКорпоратив бошқарув жорий қилиниши керак бўлган соҳаларда вазирлик даражасидаги давлат муассасалари (Ўрмон хўжалиги давлат қўмитаси, «Ўзбекгидроэнерго» акциядорлик жамияти, «Ўзбекбалиқсаноат» уюшмаси, «Ўзбекипаксаноат» уюшмаси), қишлоқ хўжалиги, савдо-сотиқ, тадбиркорлик соҳасида бир қанча фондлар ва уюшмалар ташкил этилган.\n2. Давлат бошқаруви органлари самарадорлигини баҳолашнинг услубиёти мавжуд эмас.\nМаълумот учун: давлат бошқарув органларидан 85 таси(24 та вазирлик, 16 та қўмита, 14 та инспекция, 31 та агентлик)нинг низомлари ўрганилганда давлат органи фаолиятини баҳолаш бўйича умумий нормалар – 52 та, давлат органлари ходимларининг фаолиятини баҳолаш бўйича умумий нормалар – 8 тадан иборат бўлиб, баҳолаш бўйича мезонлар 2 та давлат ташкилотида, ходимларни баҳолаш бўйича мезонлар эса 23 та давлат органларида тасдиқланган.\n3. Давлат бошқарув органи фаолиятини тартибга солувчи қонун ҳужжатида фаолиятининг самарадорлигини баҳолаш услубиёти бошқа қонун ҳужжатларига ҳавола қилинган.\nМаълумот учун: Президентнинг 2017 йил 30 ноябрдаги 3416-қарорига 3-илова «Ўзбекистон Республикаси Инновацион ривожланиш вазирлиги тўғрисида низом»нинг 41-бандига мувофиқ вазирлик фаолиятининг самарадорлигини баҳолаш тартиби ва услубиёти қонун ҳужжатларида белгиланади.\n4. Давлат бошқарув органи фаолиятини тартибга солувчи қонун ҳужжатида баҳолаш мезонларининг турли хил субъектлар томонидан тасдиқланиши белгиланган:\n– Вазирлар Маҳкамаси томонидан (Маҳалла ва оилани қўллаб-қувватлаш вазирлиги);\nМаълумот учун: Вазирлар Маҳкамасининг 2020 йил 15 апрелдаги 228-қарори билан тасдиқланган «Ўзбекистон Республикаси Маҳалла ва оилани қўллаб-қувватлаш вазирлиги тўғрисида низом»нинг 61-бандида вазирлик фаолиятининг самарадорлигига берилган баҳо Вазирлар Маҳкамаси томонидан тасдиқланадиган Вазирлик фаолияти самарадорлигини баҳолаш мезонлари ва иш индикаторларига асосланиши белгиланган.\n– Бош вазир ўринбосари томонидан (Қурилиш вазирлиги, Халқ таълими вазирлиги, Вазирлар Маҳкамаси ҳузуридаги Ўсимликлар карантини давлат инспекцияси);\nМаълумот учун: Вазирлар Маҳкамасининг 2018 йил 31 июлдаги 603-қарори билан тасдиқланган «Ўзбекистон Республикаси Қурилиш вазирлиги тўғрисида низом»нинг 60-бандига мувофиқ вазирлик фаолиятининг самарадорлигини баҳолаш Ўзбекистон Республикаси Бош вазирининг биринчи ўринбосари томонидан тасдиқланадиган Вазирлик фаолиятининг самарадорлигини баҳолаш мезонлари ва иш индикаторларига асосланади.\nВазирлар Маҳкамасининг 2019 йил 19 февралдаги 146-қарори билан тасдиқланган «Ўзбекистон Республикаси Халқ таълими вазирлиги тўғрисидаги низом»нинг 57-бандида вазирликнинг фаолияти самарадорлигига берилган баҳолар Ўзбекистон Республикаси Бош вазирининг ўринбосари томонидан тасдиқланадиган Вазирликнинг фаолияти самарадорлигини баҳолаш мезонлари ва иш индикаторларига асосланиши белгиланган.\n– вазирликлар томонидан (вазирликлар ҳузуридаги агентликлар ва қўмиталар).\nМаълумот учун: Вазирлар Маҳкамасининг 2019 йил 31 декабрдаги 1060-қарорига 2-илова «Ўзбекистон Республикаси Молия вазирлиги ҳузуридаги Суғурта бозорини ривожлантириш агентлиги тўғрисида низом»нинг 22-бандига мувофиқ агентлик фаолияти самарадорлигини баҳолаш Молия вазирлиги томонидан тасдиқланадиган Агентлик фаолияти самарадорлигини баҳолаш мезонлари ва иш индикаторларига асосланади.\nВазирлар Маҳкамасининг 2020 йил 19 майдаги 295-қарори билан тасдиқланган «Ўзбекистон Республикаси Транспорт вазирлиги ҳузуридаги Автомобиль йўллари қўмитаси тўғрисидаги низом»нинг 29-бандига мувофиқ қўмита фаолияти самарадорлигини баҳолаш Транспорт вазирлиги томонидан тасдиқланадиган Қўмита фаолияти самарадорлигини баҳолаш мезонлари ва иш индикаторларига асосланади.\n– давлат бошқаруви органлари томонидан (Ветеринария ва чорвачиликни ривожлантириш давлат қўмитаси).\nМаълумот учун: Вазирлар Маҳкамасининг 2019 йил 27 июндаги 532-қарори билан тасдиқланган «Ўзбекистон Республикаси Ветеринария ва чорвачиликни ривожлантириш давлат қўмитаси тўғрисидаги низом»нинг 77-бандига мувофиқ қўмита фаолиятининг самарадорлигини баҳолаш қўмита раиси томонидан тасдиқланадиган қўмита фаолиятининг самарадорлигини баҳолаш мезонлари ва ишчи индикаторларига асосланади.\n– халқаро молия институтлари ва хорижий ҳукумат молия ташкилотлари билан келишилиши (Ўзбекистон Республикаси Қишлоқ хўжалиги вазирлиги ҳузуридаги Агросаноат мажмуи ва озиқ-овқат таъминоти соҳасидаги лойиҳаларни амалга ошириш агентлиги).\nМаълумот учун: Вазирлар Маҳкамасининг 2019 йил 22 мартдаги 241-қарори билан тасдиқланган «Ўзбекистон Республикаси Қишлоқ хўжалиги вазирлиги ҳузуридаги Агросаноат мажмуи ва озиқ-овқат таъминоти соҳасидаги лойиҳаларни амалга ошириш агентлиги тўғрисида низом»нинг 21-бандига мувофиқ агентлик фаолиятининг самарадорлигиги ХМИ ва ХҲМТ билан келишилган Агентлик фаолиятининг самарадорлигини баҳолаш мезонлари ва амалий кўрсаткичлари асосида баҳоланади.\nПрезидентнинг 2021 йил 3 февралдаги «2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Ёшларни қўллаб-қувватлаш ва аҳоли саломатлигини мустаҳкамлаш йили»да амалга оширишга оид давлат дастури тўғрисида»ги 6155-фармонига мувофиқ 2021 йил якунига қадар давлат бошқаруви ходимлари сонини ўртача 15 фоизгача оптималлаштириш ҳамда давлат органларининг такрорий функцияларини қисқартириш белгиланган.\nМаълумот учун: Aдлия вазирлиги томонидан 2020 йилда ўтказилган ўрганишларга кўра, Қурилиш вазирлигининг 68 та функциясидан 3 таси, Транспорт вазирлигининг – 63 тадан 3 таси, Истеъмолчилар ҳуқуқларини ҳимоя қилиш агентлигининг – 66 тадан 9 таси, Давлат-хусусий шерикликни ривожлантириш агентлигининг – 40 тадан 8 таси, Фармацевтика тармоғини ривожлантириш агентлигининг – 37 тадан 8 таси, Капитал бозорини ривожлантириш агентлигининг – 53 тадан 7 та функцияси амалга оширилмай келинаётгани аниқланган.\nДавлат бошқаруви самарадорлигини баҳолаш бўйича хорижий давлатлар тажрибаси ўрганилганда баҳолашни жорий этиш босқичлари, қўлланган технологиялар ва уларнинг афзалликлари таҳлил қилинди. Бунда давлат бошқаруви самарадорлигини баҳолаш технологиялари нисбатан олдинроқ шаклланган ва амалиётга кенг жорий қилинган Канада, Португалия, Япония, Малайзия, Россия, Қозоғистон давлатлари мисолида кўриб чиқилди.\nМазкур давлатларда баҳолаш методологияларининг (PART, CAF, GRICS, PEMANDU) шаклланиш жараёни, уларни қўллаш бўйича яратилган шарт-шароитлар ва ҳуқуқий асослар ҳамда баҳолашни амалга оширувчи тузилмалар фаолияти таҳлил этилди.\nКанада давлатида 2016 йилда «Баҳолаш натижалари бўйича кўрсатма» кучга кирди. Мазкур кўрсатма Канада ижро органларини баҳолаш бўйича стандартни ўз ичига олади. Кўрсатмага мувофиқ Канада котибиятининг Ғазначилик кенгашига тақдим этиладиган тасдиқланган идоравий баҳолаш режалари амалга оширилади.\nБаҳолаш қўмитаси сифатли фаолият кўрсаткичлари бўйича стандартларни ишлаб чиққан. Баҳолаш қўмитаси йил якунлари бўйича самарадорликни мониторинг қилади. Мониторинг хулосасига муайян фаолиятни амалга оширишга сарфланган ресурслар ва эришилган натижанинг нисбати киритилади.\nПортугалия Республикасида 2007 йилда «Давлат бошқаруви фаолиятини баҳолаш тизими тўғрисида»ги қонун қабул қилинган. Қонунга мувофиқ ижро органлари фаолиятини баҳолаш бўйича SIADAP1 методологияси, бошқарув ходимлари фаолиятини баҳолаш учун SIADAP2 методологияси, ёрдамчи ходимлар фаолиятини баҳолаш учун SIADAP3 методологияси жорий этилган. Мазкур методологиялар ҳамда бенчмаркинг технологияси ўзининг ижобий натижасини кўрсатмоқда. Хусусан бугунги кунда Португалия давлат бошқарув органлари самарадорлиги бўйича юқори кўрсаткичларга эришган.\nМаълумот учун: Benchmarking – қиёсий таҳлил асосида меҳнат унумдорлигини ошириш мақсадида ташкилотни соҳадаги энг яхши кўрсаткичларга эга бошқа ташкилотлар билан таққослаш ҳамда баҳолаш натижаларига кўра юқори натижаларга эришиш мақсадида мавжуд камчиликларни бартараф этган ҳолда самарадорликка эришиш. Бенчмаркинг иккита жараённи ўз ичига олади: баҳолаш ва таққослаш. Баҳолаш жараёнида давлат ташкилоти фаолияти самарадорлигига эришиш ҳамда фаолият натижаларининг сифат кўрсаткичлари юқори бўлиши учун потенциал усулларни ҳамда иш усулларини жорий этишда фойдаланадиган «энг яхши» фаолият ва маркетинг жараёни намуна сифатида олинади.\nЕвропа давлатларида давлат бошқаруви самарадорлигини баҳолашнинг 3 та умумлаштирилган ёндашуви ажратилган:\n1) харажат-натижанинг ўзаро нисбати (муайян ҳаракатни амалга оширишга сарфланган ресурслар ва эришилган натижанинг ўзаро мутаносиблиги);\n2) фаолият натижасини шунга ўхшаш соҳадаги энг яхши натижа билан солиштириш (бенчмаркинг технологияси);\n3) натижанинг белгиланган мақсад билан ўзаро мослиги.\nДавлат бошқаруви самарадорлигини баҳолашни амалга оширилиш технологиясига кўра 3 гуруҳга бўлиш мумкин:\n1) қабул қилинган давлат дастурлари ва йирик лойиҳаларни баҳолаш;\n2) нисбатан ривожланган давлатлар билан таққослашга (компаративистик) асосланган\n3) рейтинглар асосида баҳолаш.\nУшбу технологиялар, ўз навбатида, тегишли индикатор ва мезонлар тизимига асосланади.\nЯпонияда ихчам ҳукуматни шакллантириш – яхши бошқарув (good governance) моделининг татбиқ қилиниши, миллий баҳолаш тизими policy evaluation system ёки японча – gyosei hyoka асосида ишлаб чиқилиши, янги бошқарув менежменти (New Public Management) концепциясининг жорий қилиниши таҳлил қилинди. Миллий баҳолаш тизими давлат бошқарувини баҳолаш, ижро органлари фаолиятини тизимли режалаштириш ва самарадорлигини ошириш мақсадида жорий этилган. Японияда 2002 йилда «Давлат бошқарувини баҳолаш тўғрисида»ги қонун кучга кирган. Мазкур қонунга мувофиқ баҳолашнинг стандарт кўрсатмалари ишлаб чиқилган. Шунингдек, баҳолашнинг стандарт кўрсатмаларига мувофиқ ҳар бир вазирлик идоравий баҳолаш дастурини ишлаб чиқиши белгиланган. Вазирлик ва идоралар фаолияти ҳар уч йилда ex-post услубида баҳоланиши жорий этилган. Еx-post услуби ёрдамида ҳар бир ижро органига юклатилган вазифа ва функциялар бажарилиши маълум давр мобайнида (уч йил, бир йил, чорак) таҳлил қилиниб, эришилган кўрсаткичлар самарадорлик нисбати бўйича баҳоланади. Японияда бошқарувни баҳолаш тизимли йўлга қўйилган. Хусусан ҳар бир вазирлик ташкилий тузилмасида фаолиятни баҳолаб борувчи таркибий бўлинма ташкил этилган. Давлат бошқарувини баҳолаш икки даражали тузилмаларда қуйидагича амалга оширилиши белгиланган:\n1) вазирликларга идоравий баҳолаш дастурларини ишлаб чиқиш ҳамда фаолиятини баҳолаб бориш мажбурияти юкланган;\n2) давлат бошқаруви самарадорлигини баҳолашни мониторинг қилиш Маъмуриятни баҳолаш бюроси томонидан амалга оширилиши белгиланган. Шунингдек, Давлат бошқаруви вазирлиги, Ички ишлар вазирлиги, Телекоммуникациялар вазирлигига умумий баҳолаш тизимини мувофиқлаштириш вазифаси юклатилган.\nСингапур давлат секторида меритократия ва менторинг тамойиллари ҳамда бошқарувда «натижалар учун бюджетлаштириш» концепцияси амал қилади. Давлат хизматчилари захирасини шакллантиришда Smart Nation – ақлли миллат дастури муҳим аҳамият касб этади.\nМамлакатда давлат бошқаруви самарадорлигини баҳолаш натижаларига мувофиқ қайта алоқа (feedback) механизми шакллантирилган.\nМаълумот учун: Feedback – баҳолаш натижаларига кўра аниқланган хато ва камчиликларни бартараф этиш учун тавсиялар ҳамда фаолият натижаларининг сифат кўрсаткичига эришиш учун айнан қайси йўналишларни ривожлантириш кераклиги, фаолиятнинг натижавий ва самарасиз жиҳатларини кўрсатади.\nМалайзияда давлат бошқаруви органлари фаолияти самарадорлигини баҳолаш учун 2009 йилда PEMANDU (Performance Management and Delivery Unit) бошқарув самарадорлигини баҳолаш агентлиги ташкил этилган. Агентлик Бош вазир администрацияси ҳузурида ташкил этилган бўлиб, 135 та мутахассисдан иборат. Мазкур мутахассислар давлат ташкилотлари ва хусусий секторда фаолият юритган ходимлар орасидан танлаб олинган. Баҳолаш PEMANDU BFR (Big Fast Results – Улкан тезкор натижалар) методологияси асосида амалга оширилган. РEMANDU BFR методологияси давлат бошқаруви самарадорлигини баҳолашда фуқаролик жамияти институтлари билан ҳамкорликда амалга оширилган. Методологияга кўра олти баллик тизимда баҳолаш ўтказилади. Баҳолаш хулосаси «қониқарсиз фаолият»дан «аъло фаолият»га ўтишда муҳим аҳамият касб этади. Йил якунида бош вазир ва PEMANDU директори вазирликлар фаолиятини баҳолайди, бунинг учун вазирликлар фаолияти натижалари ҳар ҳафта йиғилиб, ҳафталик ва ойлик ҳисоботлар тайёрланади. Ҳар олти ойда ҳар бир вазирлик ҳисоботлари кўриб чиқилади ҳамда стратегик мақсадларга эришиш даражаси баҳоланади. Баҳолаш учун халқаро аудиторлик ташкилотлари жалб қилинади. Халқаро валюта жамғармаси ва Жаҳон банкининг халқаро экспертлар комиссияси томонидан ҳам баҳолаш жараёни ва натижалари кўриб чиқилади. Ҳукумат баҳолаш натижалари асосида ҳар бир вазирлик самарадорлигини ўз ичига олган йиллик ҳисоботни тайёрлайди ва жамоатчиликка тақдим этади.\nХулоса ўрнида айтадиган бўлсак, хорижий мамлакатларда муваффақиятли синовдан ўтган давлат бошқаруви самарадорлигини баҳолашнинг илмий методологияларини Ўзбекистонда ҳам жорий этиш ижобий натижа бериши мумкин. Юқоридаги таҳлиллардан келиб чиқиб қуйидагилар таклиф этилади:\n1) илғор хорижий давлатлар тажрибаси асосида Ўзбекистоннинг бугунги ривожланиш босқичига мос давлат бошқаруви самарадорлигини баҳолаш тизимини ишлаб чиқиш лозим. Бунда, жумладан, давлат бошқаруви самарадорлигини аниқлаш ва баҳолашда бир қатор замонавий технологияларни татбиқ этиш мақсадга мувофиқ (Япония ва Малайзия тажрибаси асосида);\n2) давлат бошқаруви тизимига натижа асосида баҳолаш тамойилини жорий қилиш (баҳолаш натижаларига кўра самарадорлик кўрсаткичларини йиллик смета тасдиқланишидан олдин тақдим қилиш) ва у асосида давлат ташкилоти фаолиятини молиялаштириш («Натижалар учун бюджетлаштириш», Сингапур тажрибаси асосида);\nМаълумот учун: Молия вазирлиги маълумотига кўра, 2022 йилдан барча вазирлик ва идораларга ажратиладиган бюджет маблағларининг мақсадли индикаторлари белгиланади ва дастурий бюджетлаштириш тизими жорий этилади. 2022 йилдан ишга тушадиган мазкур тизим орқали давлат бюджети ижросини режалаштириш, бажариш ва назорат қилиш мумкин бўлади. Маълум қилинишича, ажратилган маблағлар натижасини баҳоловчи мезонларга асосланган янги тизим Халқ таълими, Соғлиқни сақлаш, Сув хўжалиги вазирликлари ва Автомобил йўллари қўмитасида синовдан ўтказилмоқда.\n3) давлат бошқаруви самарадорлиги соҳасида баҳолаш мезонларини ишлаб чиқишда халқаро ташкилотлар томонидан рейтинг ва индекслар тузишда қўлланадиган методологияга таяниш яхши натижа беради. Бунда халқаро ташкилотлар методологиясининг дунё миқёсида апробациядан ўтганлиги муҳим аҳамиятга эга;\n4) хорижий давлатларда бошқарув самарадорлигини баҳолаш методологияларининг татбиқ этилиши тизимдаги кўплаб бюрократик тўсиқларнинг бартараф этилишига олиб келганини инобатга олиб, республика давлат бошқарув органлари ҳудудий бошқармалари фаолияти самарадорлигини баҳолаш тизимига бенчмаркинг методини татбиқ этиш мақсадга мувофиқ. Бенчмаркинг орқали самарали фаолият оммалаштирилади. Мазкур метод ёрдамида ваколатли орган томонидан тегишли соҳа бўйича ҳудудий бошқарма фаолияти баҳолаш натижаларига кўра бошқа бошқарма фаолияти билан солиштирилади. Қиёсий таҳлил орқали самарадорлик ва паст кўрсаткичлар ўрганилади. Бу жараёнга аутсорсинг орқали консалтинг фирмаларининг вакилларини жалб қилиш лозим. Ўрганиш натижаларига кўра аниқланган камчиликларни бартараф этиш учун тавсиялар ва маълум муддат берилади. Мазкур давлат органи томонидан маълум муддат мобайнида камчиликлар бартараф этилмаса ҳамда самарадорлик кўрсаткичи яхшиланмаса ташкилот раҳбари ва масъул ходимларнинг лавозимига лойиқлиги масаласи кўриб чиқилади. Якуний хулоса умумлаштирилиб юқори турувчи органга тақдим этилади;\n5) «Давлат бошқарув органлари фаолияти самарадорлигини баҳолаш намунавий услубиётини тасдиқлаш тўғрисида»ги Вазирлар Маҳкамаси қарори лойиҳасини ишлаб чиқиш.\n– вазирликлар, қўмиталар, агентликлар, инспекциялар, марказлар (Президент ҳузуридаги идоралар бундан мустасно) фаолияти самарадорлигини баҳолаш тамойиллари, баҳолашни амалга оширувчи субъектлар, баҳолаш мезонлари, муддатлари ва усулларини белгилаш ҳамда давлат органлари самарадорлигини баҳолашда идора фукцияларини давлат хизматчиларининг функционал вазифаларини амалга оширишларига мутаносиб равишда баҳолашни жорий этиш;\n– давлат бошқарув органлари фаолияти самарадорлигини баҳолашнинг ягона услубиётини жорий қилиш орқали давлат сектори фаолиятини баҳолаш натижасида мавжуд муаммоларга ечим бериш, баҳолаш натижасига мувофиқ қайта алоқа (feedback) механизмини шакллантириш, баҳолаш натижалари давлат ҳокимияти бўғинлари ўртасида ҳисобдорлик учун восита бўла олиши, баҳолашнинг жорий этилиши натижасида давлат бошқаруви органларининг жамоатчилик билан алоқалари кучайиши ҳамда давлат ҳокимияти идораларининг фаолияти самарадорлиги, давлат хизматчиларининг меҳнат унумдорлиги ошишига эришиш мумкин;\n– самарадорликни баҳолаш натижаларига кўра, давлат идораларини оптималлаштириш орқали бюджет харажатларини камайтириш ҳамда давлатнинг тартибга солиш ва назорат функцияларини қисқартириш мақсадга мувофиқдир. Шунингдек, мавжуд давлат органларининг функционал вазифаларини амалга ошириш механизмларини аниқ белгилаб бериш лозим. Бунда давлат органининг мақсад ва вазифаси, функциялари ҳамда фаолиятнинг йиллик иш режалари, функцияни амалга ошириш механизмларининг мавжудлиги, белгиланган функция доирасида бажарилган иш, ушбу жараёнлар учун масъул бўлим (ходимлар) меҳнат унумдорлиги, сарфланган вақт ва ресурслар миқдори, фаолиятнинг якуний натижаси муҳим аҳамиятга эга.\nМазкур услубиётни ушбу соҳадаги ташкилий-амалий ва ҳуқуқий механизмлар самарадорлигини аниқлаш мақсадида қўллаш мумкин. Баҳолаш давлат органи функцияларини амалга ошириш жараёнидаги камчиликларни, юзага келиши мумкин бўлган ҳолатларни аниқлаш, уларни бартараф этиш бўйича чоралар кўриш ҳамда тавсиялар ишлаб чиқиш, шунингдек, самарадорлик ва сифат кўрсаткичлари юқори бўлган соҳалар тажрибасини оммалаштириш мақсадида амалга оширилади.\nДавлат бошқарув органлари самарадорлигини баҳолаш услубиётини жорий қилиш ҳамда ваколатли орган томонидан мазкур услубиёт асосида баҳолашни амалга ошириш учун қуйидаги тавсиялар илгари сурилади:\nдавлат бошқаруви органлари ташкилий тузилмасида ва функцияларидаги ўзгаришлар ҳамда бошқа ички ва ташқи омилларнинг самарадорликка таъсирини таҳлил қилиш, амалдаги қонунчилик талабларига мувофиқлигини таъминлаш;\nбаҳолаш жараёни шаффофлигини таъминлаш мақсадида бу жараёнга фуқаролик жамияти институтлари ва нодавлат ташкилотларни ҳам жалб этиш;\nмониторинг ўтказиб бориш орқали давлат хизматчиларининг функционал вазифаларини амалга ошириш натижалари KPI баҳолаш услубиёти асосида баҳоланиб самарадорликка эришиш талабларига риоя қилинишини назорат қилиш;\nмониторинг натижалари асосида юқори кўрсаткичли давлат бошқарув органлари ходимларини рағбатлантириб бориш тартибини жорий этиш.\nинститути бош маслаҳатчиси\nPrevious articleЮридик техникумлар – юрист касбини эгаллашда янги имконият\nNext articleМажбурий тиббий суғурта замон талаби(ми?)


“Иванов ўзбеклари” озод қилиниши ҳали ҳам даргумон\n20 декабрь куни ўтган йили Россиянинг Иваново вилоятида ҳибсга олиниб тергов изоляторида сақланиб келинаётган 13 ўзбекни қонуний равишда қамоқда ушлаб туриш муддати мутлақ тугади.\n12 таси ўзбекистонлик, бири қирғизистонлик ўзбеклар 2005 йил 18 июнда ҳибсга олинган. Ҳибс эса 20 июнь санаси билан ҳужжатлаштирилган. Ана шу ҳужжатга кўра, 2006 йил 20 декабрь куни бу ўзбеклар ҳибсда сақланаётганига роппа-роса 18 ой тўлди. Россия қонунчилигига биноан ҳибсда сақлаш муддати 18 ой. Бу муддат ичида якуний қарор бўлмаса, шахс озод қилиниши керак.\nЎзбекистон расмийлари томонидан терроризму конституциявий тузумга қарши тажовуз каби даҳшатли жиноятларда айбланаётган “Иваново ўзбеклари”нинг озод қилиниши ҳақида гапириш мушкул. Ҳар ҳолда ана шу сўров билан Иваново ички ишлар бошқармасига борган адвокат Ирина Соколовага уларнинг озод қилинмаслиги айтилган.\n“Улар Россия Жиноят процессуал кодексига мувофиқ хорижий давлат томонидан берилиши сўралаётган фуқароларни ҳибсда тутиб туриш муддати аниқ кўрсатилмаган, деган сабабни келтирди. Аммо мен адвокат сифатида буни нотўғри ҳисоблайман. Чунки Жиноий процессуал кодексининг умумий нормалари бу ҳолатга ҳам таалуқли. Уларни 18 ойдан ортиқ ҳибсда тутиб туриш мумкин эмас. Бундан ташқари, бу ҳақда Конституциявий суд ажрими ҳам бор. Хуллас, биз бу фуқароларнинг ноқонуний ушлаб турилгани тўғрисида шикоят аризаси билан мурожаат қиламиз”, - деди “Иваново ўзбеклари” адвокати И.Соколова.\n“Иваново ўзбеклари”нинг озод этилиши масаласи яна кун тартибига чиққан бир пайтда Иваново вилоятининг Октябрь тумани суди бу фуқароларга Россия ҳудудидан вақтинчалик бошпана беришни рад этиш тўғрисида Россия Федерал миграция хизматининг қарорини асоссиз, деб топди ва ишни қайта кўриш тўғрисида ҳукм чиқарди.\nБу ҳақда “Иваново ўзбеклари” ҳимояси билан шуғулланаётган юрист Светлана Мартинова маълум қилди.\n“Октябрь тумани суди миграция хизмати йўл қўйган камчиликларини тузатиши тўғрисида қарор чиқариб берди. Суд ҳукмига кўра, миграция хизмати “Ҳьюман райтс уотч”, БМТнинг қочқинлар идораси каби манбалардан олинган ахборотларга, шунингдек, бу фуқароларга БМТ ваколати остидаги қочқинлик мақоми берилганига эътибор қаратмаган. Хуллас, бу жуда тўғри қарор ва у ҳозир бизнинг қўлимизда”, - деди С.Мартинова.\nБу қарор эса шу кунга қадар жавобсиз қолаётган масала - уларни Ўзбекистонга экстрадиция қилиб юборишмасмикан, деган хавотирни бироз нари суради. Чунки ҳозир уларнинг экстрадиция қилинишини маъқуллаган Россия Олий суд ҳукми устидан шикоят юзасидан Страсбург суди қарори кутилаётган эди. Мана энди Октябрь тумани суди қарори юзасидан миграция хизмати жавоби ҳам кутилади. Бу борада қонуний жавоб бўлмагунга қадар эса “Иваново ўзбеклари”ни юртига экстрадиция қилиш мумкин эмас.\nАммо 21 декабрдан бошлаб бир ярим йилдан буён тергов изоляторида ўтирган ўзбекларни ҳибсда сақлаш ҳам мумкин эмас. “Иваново ўзбеклари” ҳимояси билан шуғулланаётган “Фуқаровий кўмак” ташкилоти ходими Елена Рябинина айни шу вазият инсон ҳуқуқлари қоғозда бошқа, амалда бошқа эканига яққол далил эканини айтади.\n“Аслида эса уларни ҳибсда сақлашнинг қонуний муддати ёзда тугаган. Яъни 2005 йил 18 июнда 13 ўзбек чегара тартибини бузганликда айбланиб ушланган ва қонуний қарорга мувофиқ ҳибсга олинган. То суд ҳукмига қадар қонунни бузганликда гумон қилинаётган шахслар 3, 6, 12 ёки 18 ой ҳибсда сақланиши мумкин. Бироқ ҳар гал бу муддат тегишли қарор билан узайтирилиши керак. Иваново ўзбеклари ишида эса бундай қарор бўлмаган”, - дейди Е.Рябинина.